REGOLAMENT TA' IMPLIMENTAZZJONI TAL-KUMMISSJONI (UE) 2019/915

tal-4 ta' Ġunju 2019

li jimponi dazju anti-dumping definittiv fuq l-importazzjonijiet ta' ċertu foil tal-aluminju f'rombli li joriġina mir-Repubblika tal-Poplu taċ-Ċina wara rieżami ta' skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”) u, b'mod partikolari, l-Artikolu 11(2) tiegħu,

Billi:

1. PROĊEDURA

1.1. Miżuri fis-seħħ

(1) F'Marzu 2013, wara investigazzjoni anti-dumping (“l-investigazzjoni oriġinali”), il-Kunsill, permezz tar-Regolament ta' Implimentazzjoni (UE) Nru 217/2013 (2) (“ir-Regolament definittiv”), impona dazju anti-dumping definittiv fuq l-importazzjonijiet ta' ċertu foil tal-aluminju f'rombli li bħalissa jaqa' taħt il-kodiċi NM ex 7607 11 11 u ex 7607 19 10 u li joriġinaw mir-Repubblika tal-Poplu taċ-Ċina (“ir-RPĊ”).

(2) Ir-Regolament definittiv impona dazju anti-dumping ta' rati li jvarjaw bejn l-14,2 % u l-15,6 % fuq importazzjonijiet mill-produtturi esportaturi li kkooperaw fil-kampjun, 14,6 % fuq il-kumpaniji li kkooperaw li ma kinux inklużi fil-kampjun u rata ta' dazju ta' 35,6 % fuq il-produtturi esportaturi l-oħra kollha fir-RPĊ.

1.2. Bidu ta' rieżami ta' skadenza

(3) Fl-14 ta' Ġunju 2017, il-Kummissjoni ppubblikat notifika ta' skadenza imminenti tal-miżuri anti-dumping fis-seħħ fuq l-importazzjonijiet ta' ċertu foil tal-aluminju f'rombli li joriġina mir-RPĊ f'Il-Ġurnal uffiċjali tal-Unjoni Ewropa (3).

(4) Fl-14 ta' Diċembru 2017, tmien produtturi tal-Unjoni (ALEURO Converting Sp. Z o.o., CeDo Sp. z o.o., Cuki Cofresco SpA, Fora Folienfabrik GmbH, ITS BV, Rul-Let A/S, SPHERE SA u Wrapex Ltd) (“l-applikanti”), li jirrappreżentaw aktar minn 40 % tal-produzzjoni totali ta' ċertu foil tal-aluminju f'rombli fl-Unjoni Ewropea (“l-Unjoni”), ressqu talba għal rieżami skont l-Artikolu 11(2) tar-Regolament bażiku.

(5) L-applikanti bbażaw it-talba tagħhom fuq ir-raġuni li l-iskadenza tal-miżuri x'aktarx twassal għall-kontinwazzjoni jew għar-rikorrenza ta' dumping u ħsara għall-industrija tal-Unjoni.

(6) Wara li stabbiliet li kien hemm biżżejjed evidenza għall-bidu ta' rieżami ta' skadenza, fit-13 ta' Marzu 2018, il-Kummissjoni ppubblikat notifika ta' bidu f'Il-Ġurnal Uffiċjali tal-Unjoni Ewropea (4) (in-“Notifika ta' Bidu”).

1.3. Il-perjodu tal-investigazzjoni tar-rieżami u l-perjodu kkunsidrat

(7) L-investigazzjoni dwar il-probabbiltà ta' kontinwazzjoni jew rikorrenza ta' dumping u ħsara kopriet il-perjodu mill-1 ta' Jannar 2017 sal-31 ta' Diċembru 2017 (“il-perjodu tal-investigazzjoni tar-rieżami” jew “PIR”).

(8) L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew rikorrenza ta' ħsara kopra l-perjodu mill-1 ta' Jannar 2014 sal-aħħar tal-perjodu ta' investigazzjoni tar-rieżami (“il-perjodu kkunsidrat”).

1.4. Il-partijiet interessati

(9) Fin-Notifika ta' Bidu, il-Kummissjoni stiednet lill-partijiet kollha interessati biex jikkuntattjawha sabiex jipparteċipaw fl-investigazzjoni. Il-Kummissjoni informat speċifikament lill-applikanti, lill-produtturi magħrufa tal-Unjoni u lill-assoċjazzjonijiet tagħhom; lill-importaturi magħrufa ta' ċertu foil tal-aluminju f'rombli fl-Unjoni, lill-awtoritajiet fir-RPĊ u lill-produtturi esportaturi magħrufa fir-RPĊ dwar il-bidu tar-rieżami ta' skadenza u stednithom biex jikkooperaw.

(10) Il-partijiet interessati kollha kellhom l-opportunità li jikkummentaw dwar il-bidu tal-investigazzjoni u li jitolbu seduta ta' smigħ mal-Kummissjoni u/jew l-Uffiċjal tas-Seduta fil-proċedimenti tal-kummerċ. L-ebda parti interessata ma talbet seduta ta' smigħ.

1.5. Teħid ta' kampjun

(11) Fin-Notifika ta' Bidu, il-Kummissjoni qalet li tista' tieħu kampjun minn fost il-partijiet interessati f'konformità mal-Artikolu 17 tar-Regolament bażiku.

1.5.1. It-teħid ta' kampjun tal-produtturi tal-Unjoni

(12) Fin-Notifika ta' Bidu, il-Kummissjoni ddikjarat li kienet għażlet b'mod provviżorju kampjun ta' produtturi tal-Unjoni.

(13) Skont l-Artikolu 17(1) tar-Regolament bażiku, il-Kummissjoni għażlet il-kampjun abbażi tal-akbar volum rappreżentattiv ta' produzzjoni ta' prodott simili, li jista' jiġi investigat b'mod raġonevoli fil-ħin disponibbli.

(14) Il-kampjun provviżorju magħżul kien fih tliet produtturi tal-Unjoni li jkopru madwar 66 % tal-volum tal-produzzjoni totali tal-produtturi tal-Unjoni li kkooperaw. Il-Kummissjoni stiednet lill-partijiet interessati biex jikkummentaw dwar il-kampjun provviżorju u rċeviet kummenti biss minn Sphere SA, li riedet il-konferma li l-kumpanija tal-produzzjoni tagħha Sphere France SAS biss tkun inkluża fil-kampjun. Għaldaqstant, il-kampjun instab li jirrappreżenta lill-Industrija tal-Unjoni.

1.5.2. Teħid ta' kampjun ta' importaturi mhux relatati

(15) Fin-Notifika ta' Bidu, il-Kummissjoni stiednet lill-importaturi u lill-assoċjazzjonijiet rappreżentattivi tagħhom sabiex jippreżentaw ruħhom u sabiex jagħtu informazzjoni speċifika meħtieġa sabiex jiġi deċiż jekk it-teħid tal-kampjun kienx meħtieġ u, jekk iva, biex jagħżlu kampjun.

(16) L-ebda importatur mhux relatat ma pprovda l-informazzjoni mitluba u qabel li jiġi inkluż fil-kampjun. Kumpanija waħda wieġbet li la hija importatur u lanqas ma hija utent tal-prodott taħt rieżami.

1.5.3. It-teħid tal-kampjun tal-produtturi esportaturi fir-RPĊ

(17) Sabiex tiddeċiedi jekk it-teħid tal-kampjun kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ biex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet il-kooperazzjoni tal-Missjoni tar-RPĊ għall-Unjoni Ewropea biex tidentifika u/jew tikkuntattja produtturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

(18) Erba' gruppi ta' produtturi Ċiniżi ppreżentaw tweġibiet waqt it-teħid tal-kampjun. Fid-dawl tal-għadd baxx ta' tweġibiet, il-Kummissjoni ddeċiediet li ma kienx meħtieġ it-teħid ta' kampjun u talbet lill-produtturi Ċiniżi kollha li ppreżentaw tweġibiet waqt it-teħid tal-kampjun biex jimlew il-kwestjonarju.

1.5.4. L-utenti

(19) Fin-Notifika ta' Bidu, il-Kummissjoni stiednet lill-utenti u lill-assoċjazzjonijiet rappreżentattivi tagħhom, u organizzazzjonijiet tal-konsumaturi sabiex jippreżentaw ruħhom u jikkooperaw. L-ebda utent fl-Unjoni jew l-assoċjazzjonijiet tagħhom ma ppreżentaw ruħhom.

1.5.5. Il-kwestjonarji u ż-żjarat ta' verifika

(20) Il-Kummissjoni bagħtet kwestjonarji lit-tliet produtturi tal-Unjoni inklużi fil-kampjun. Kif imsemmi fil-premessa (18), il-kwestjonarji ntbagħtu wkoll lil erba' gruppi ta' produtturi fir-RPĊ.

(21) It-tliet produtturi tal-Unjoni inklużi fil-kampjun ippreżentaw tweġiba għall-kwestjonarju. Madankollu, l-ebda produttur Ċiniż li kien ippreżenta tweġibiet waqt it-teħid tal-kampjun ma ppreżenta wara t-tweġibiet kollha għall-kwestjonarju. Il-Kummissjoni infurmat lill-produtturi esportaturi dwar il-konsegwenzi tan-nuqqas ta' kooperazzjoni; madankollu, l-ebda produttur esportatur ma kkoopera fl-investigazzjoni.

(22) Il-Kummissjoni fittxet u vverifikat l-informazzjoni kollha li qieset li kienet meħtieġa biex tiġi ddeterminata l-probabbiltà ta' kontinwazzjoni jew ta' rikorrenza ta' dumping u ħsara, u l-interessi tal-Unjoni. Iż-żjarat ta' verifika skont l-Artikolu 16 tar-Regolament bażiku twettqu fil-bini tal-produtturi tal-Unjoni li ġejjin: — CeDo Sp. z o.o., Katy Wrocławskie, il-Polonja; — ITS BV, Apeldoorn, in-Netherlands; — SPHERE SA, Pariġi, Franza.

1.6. Il-proċedura għad-determinazzjoni tal-valur normali skont l-Artikolu 2(6a) tar-Regolament bażiku

(23) Fid-dawl tal-evidenza suffiċjenti disponibbli fil-bidu tal-investigazzjoni li għandha t-tendenza li turi l-eżistenza ta' distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni qieset li huwa xieraq li tiftaħ investigazzjoni abbażi tal-Artikolu 2(6a) tar-Regolament bażiku.

(24) Konsegwentement, sabiex tinġabar id-data meħtieġa għall-applikazzjoni eventwali tal-Artikolu 2(6a) tar-Regolament bażiku, fin-Notifika ta' Bidu, il-Kummissjoni stiednet lill-produtturi esportaturi kollha fir-RPC jipprovdu l-informazzjoni mitluba fl-Anness III tan-Notifika ta' Bidu fir-rigward tal-fatturi użati għall-produzzjoni tal-prodott taħt rieżami. Erba' gruppi ta' produtturi Ċiniżi pprovdew informazzjoni f'dan ir-rigward.

(25) Sabiex tikseb l-informazzjoni li tqis li hija meħtieġa għall-investigazzjoni tagħha fir-rigward tal-allegati distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni bagħtet ukoll kwestjonarju lill-Gvern tar-Repubblika tal-Poplu taċ-Ċina (“GOC”). Ma waslet l-ebda tweġiba mill-GOC.

(26) Fin-Notifika ta' Bidu, il-Kummissjoni stiednet ukoll lill-partijiet interessati kollha jressqu l-fehmiet tagħhom, jippreżentaw informazzjoni u jipprovdu evidenza ta' sostenn fir-rigward tal-adegwatezza tal-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni ta' din in-Notifika f'Il-Ġurnal Uffiċjali tal-Unjoni Ewropea. Ma waslet l-ebda preżentazzjoni jew evidenza addizzjonali f'dan ir-rigward mill-GOC jew mill-produtturi esportaturi.

(27) Fin-Notifika ta' Bidu, il-Kummissjoni speċifikat ukoll li, fid-dawl tal-evidenza disponibbli, jista' jkollha bżonn tagħżel pajjiż rappreżentattiv xieraq skont l-Artikolu 2(6a)(a) tar-Regolament bażiku sabiex jiġi ddeterminat il-valur normali abbażi ta' prezzijiet jew valuri referenzjarji mingħajr distorsjoni.

(28) Fid-19 ta' April 2018, il-Kummissjoni ppubblikat l-ewwel nota għall-fajl (“in-Nota tad-19 ta' April 2018”) li fittxet l-opinjonijiet tal-partijiet interessati dwar is-sorsi rilevanti li l-Kummissjoni tista' tuża sabiex tiddetermina l-valur normali. Fin-Nota tad-19 ta' April 2018, il-Kummissjoni pprovdiet lista tal-fatturi kollha tal-produzzjoni bħall-materjali, l-enerġija u l-manodopera li ntużaw fil-produzzjoni tal-prodott taħt rieżami mill-produtturi esportaturi. Barra minn hekk, filwaqt li qieset il-kriterji li ggwidaw l-għażla tal-prezzijiet jew il-valuri referenzjarji mingħajr distorsjoni, f'dak l-istadju, il-Kummissjoni identifikat lit-Turkija bħala pajjiż rappreżentattiv potenzjali. Il-Kummissjoni indikat ukoll li hija kienet identifikat produttur, Sedat Tahir A.S., li r-rapporti finanzjarji tiegħu kienu disponibbli għall-pubbliku u li kien qed jipproduċi l-prodott taħt rieżami fil-pajjiż rappreżentattiv potenzjali.

(29) Il-Kummissjoni tat l-opportunità lill-partijiet interessati kollha biex fi żmien 10 ijiem jikkummentaw, iżda ma wasal l-ebda kumment.

(30) Fit-“Tieni nota dwar is-sorsi biex jiġi stabbilit il-valur normali” tat-3 ta' Ottubru 2018 (“in-Nota tat-3 ta' Ottubru 2018”), il-Kummissjoni kkonfermat l-intenzjoni tagħha li tuża lit-Turkija bħala l-pajjiż rappreżentattiv, ikkonfermat il-kodiċi doganali u s-sorsi tad-data speċifiċi għall-fatturi tal-produzzjoni u kkonfermat il-kostijiet tal-bejgħ, ġenerali u amministrattivi (“SG&A”) u ċ-ċifri tal-profitt relatati mal-kumpanija Torka Sedat Tahir A.S., li, kieku kien xieraq, hija kellha l-għan li tużahom biex jinħadem l-valur normali.

(31) Il-Kummissjoni tat l-opportunità lill-partijiet interessati kollha biex fi żmien 10 ijiem jikkummentaw, iżda ma wasal l-ebda kumment.

2. IL-PRODOTT TAĦT RIEŻAMI U PRODOTT SIMILI

2.1. Il-prodott taħt rieżami

(32) Il-prodott taħt rieżami huwa l-istess bħal dak fl-investigazzjoni oriġinali, jiġifieri l-foil tal-aluminju bi ħxuna ta' 0,007 mm jew aktar iżda anqas minn 0,021 mm, mingħajr rinforz, sempliċiment laminat, sew jekk ibbuzzat u sew jekk le, f'rombli ta' piż baxx ta' mhux aktar minn 10 kg, li attwalment jaqgħu taħt il-kodiċi tan-NM ex 7607 11 11 u ex 7607 19 10 (il-kodiċi TARIC 7607111110 u 7607191010) (“il-prodott taħt rieżami”).

(33) Il-prodott taħt rieżami ġeneralment jintuża bħala prodott għall-konsumatur għall-imballaġġ u għal applikazzjonijiet oħrajn fid-djar/fil-catering (“il-foil tal-aluminju tad-djar”).

2.2. Prodott simili

(34) Ġie kkunsidrat li l-prodott taħt rieżami li ġie prodott fir-RPĊ u esportat lejn l-Unjoni, il-prodott mmanifatturat fil-pajjiż rappreżentattiv, it-Turkija, u l-prodott mmanifatturat u mibjugħ fl-Unjoni mill-Industrija tal-Unjoni għandhom l-istess karatteristiċi fiżiċi u tekniċi bażiċi, u l-istess użi bażiċi. L-ebda parti kkonċernata ma kkummentat dwar kif ġie ddeterminat il-prodott simili.

(35) Il-Kummissjoni ddeċidiet li dawn il-prodotti huma għaldaqstant prodotti simili skont l-Artikolu 1(4) tar-Regolament bażiku.

2.3. Talbiet rigward il-kamp ta' applikazzjoni tal-prodott

(36) Il-Kummissjoni ma rċeviet l-ebda dikjarazzjoni rigward il-kamp ta' applikazzjoni tal-prodott.

3. PROBABBILTÀ TA' KONTINWAZZJONI JEW RIKORRENZA TA' DUMPING

3.1. Kummenti preliminari

(37) F'konformità mal-Artikolu 11(2) tar-Regolament bażiku, il-Kummissjoni eżaminat jekk huwiex probabbli li l-iskadenza tal-miżuri fis-seħħ twassal għal kontinwazzjoni jew rikorrenza ta' dumping mir-RPĊ.

(38) Kif imsemmi fil-premessa (21), l-ebda produttur esportatur Ċiniż ma kkoopera fl-investigazzjoni. Għaldaqstant, il-produtturi esportaturi naqsu milli jippreżentaw tweġibiet għall-kwestjonarji, inkluża kwalunkwe data dwar il-prezzijiet u l-kostijiet tal-esportazzjoni, il-prezzijiet u l-kostijiet domestiċi, il-kapaċità, il-produzzjoni, l-investimenti, eċċ. Bl-istess mod, il-GOC u l-produtturi esportaturi naqsu milli jindirizzaw l-evidenza fuq il-fajl tal-każ, inkluż id-“Dokument ta' Ħidma tal-Kummissjoni dwar Distorsjonijiet Sinifikanti fl-Ekonomija tar-Repubblika tal-Poplu taċ-Ċina għall-Finijiet ta' Investigazzjonijiet għad-Difiża tal-Kummerċ” (5) (“ir-Rapport”), u l-evidenza addizzjonali pprovduta mill-applikanti, li turi li tali prezzijiet u kostijiet kienu affettwati minn interventi sostanzjali tal-gvern. Għalhekk, il-Kummissjoni rrikorriet għall-użu tal-fatti disponibbli f'konformità mal-Artikolu 18 tar-Regolament bażiku.

(39) Il-Kummissjoni nnotifikat lill-awtoritajiet Ċiniżi u lill-produtturi esportaturi msemmija fil-premessa (18) dwar l-applikazzjoni tal-Artikolu 18 tar-Regolament bażiku, u tathom l-opportunità li jikkummentaw. Il-Kummissjoni ma rċeviet l-ebda kumment. Abbażi ta' dan, skont l-Artikolu 18(1) tar-Regolament bażiku, is-sejbiet fir-rigward tal-probabbiltà ta' kontinwazzjoni jew rikorrenza ta' dumping stabbiliti hawn taħt kienu bbażati fuq il-fatti disponibbli, b'mod partikolari l-informazzjoni fit-talba għal rieżami ta' skadenza, fis-sottomissjonijiet mill-partijiet interessati, u fl-istatistika disponibbli fl-Artikolu 14(6) tal-bażi tad-data/il-Eurostat.

3.2. Il-kontinwazzjoni ta' dumping ta' importazzjonijiet matul il-perjodu ta' investigazzjoni tar-rieżami

(40) Għall-perjodu ta' investigazzjoni tar-rieżami, id-data statistika mill-Eurostat turi li l-prodott taħt rieżami kompla jiġi importat fl-Unjoni mir-RPĊ. Dan ammonta għal 1 519-il tunnellata u kkostitwixxa 1,8 % tal-konsum totali tal-Unjoni matul il-perjodu ta' investigazzjoni tar-rieżami. F'dan ir-rigward, il-Kummissjoni nnotat li tali livell mhuwiex baxx b'mod mhux tas-soltu fil-kuntest tar-rieżamijiet ta' skadenza peress li miżuri effettivi li jfittxu li jiġġieldu kontra l-effetti ta' ħsara ta' importazzjonijiet li huma l-oġġett ta' dumping b'mod loġiku huma mistennija li jnaqqsu l-importazzjonijiet mil-livell preċedenti ta' dumping ta' ħsara. Fil-fatt, il-volum ta' importazzjonijiet mir-RPĊ matul il-PIR jammonta għal 22,9 % tal-importazzjonijiet kollha. Barra minn hekk, kif innotat fil-premessa (165), il-kalkolu tad-dumping abbażi tal-prezzijiet tal-esportazzjoni lejn pajjiżi terzi matul il-PIR ukoll juri livelli simili ta' dumping. Dan jikkonferma li l-konklużjonijiet li ntlaħqu abbażi tal-volumi tal-importazzjoni fl-UE matul il-PIR huma wkoll rappreżentattivi. Konsegwentement, il-Kummissjoni kkonkludiet li l-importazzjonijiet attwali fil-perjodu ta' investigazzjoni tar-rieżami kienu rappreżentattivi u, għalhekk, eżaminat jekk id-dumping tkompliex matul il-perjodu tal-investigazzjoni tar-rieżami.

3.3. Il-valur normali

(41) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(42) Madankollu, skont l-Artikolu 2(6a)(a) tar-Regolament bażiku, “f'każ li jiġi ddeterminat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f'dak il-pajjiż ta' distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta' riferiment mingħajr distorsjoni”, u“għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti”. Kif spjegat aktar fid-dettall hawn taħt, fl-investigazzjoni preżenti l-Kummissjoni kkonkludiet li, abbażi tal-evidenza disponibbli, u fid-dawl tan-nuqqas ta' kooperazzjoni tal-GOC u tal-produtturi esportaturi, l-applikazzjoni tal-Artikolu 2(6a) tar-Regolament bażiku kienet xierqa.

3.3.1. L-eżistenza ta' distorsjonijiet sinifikanti

3.3.1.1. Introduzzjoni

(43) L-Artikolu 2(6a)(b) tar-Regolament bażiku jiddefinixxi “d-distorsjonijiet sinifikanti huma dawk id-distorsjonijiet li jseħħ u meta prezzijiet jew kostijiet irrappurtati, inklużi l-kostijiet ta' materji primi u ta' enerġija, ma jkunux ir-riżultat ta' forzi tas-suq ħieles għax ikunu affettwati minn intervent sostanzjali tal-gvern. Meta tkun valutata l-eżistenza ta' distorsjonijiet sinifikanti għandha tingħata attenzjoni, inter alia, lill-impatt potenzjali ta' element wieħed jew aktar mis-segwenti: — is-suq inkwistjoni huwa servut f'miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-Istat f'ditti li jippermettu lill-Istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur fornituri domestiċi jew li b'mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta' ordni pubbliku jew li b'xi mod ieħor ma jaġixxux indipendentement mill-Istat”.

(44) L-Artikolu 2(6a)(c) tar-Regolament bażiku jipprevedi li “[f]ejn il-Kummissjoni jkollha indikazzjonijiet fondati sew tal-eżistenza potenzjali ta' distorsjonijiet sinifikanti kif imsemmija fil-punt (b) f'ċertu pajjiż jew f'ċertu settur f'dak il-pajjiż, u fejn ikun xieraq għall-applikazzjoni effettiva ta' dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f'dak il-pajjiż jew settur”.

(45) Il-partijiet interessati kienu mistiedna jirribattu, jikkummentaw jew jissupplimentaw l-evidenza li kienet fil-fajl tal-investigazzjoni fil-mument tat-tnedija. Dak il-fajl kien fih, b'mod partikolari, allegazzjonijiet u evidenza mill-applikanti dwar l-eżistenza ta' distorsjonijiet sinifikanti fis-suq tal-aluminju Ċiniż. Il-fajl kien fih ukoll kopja tar-Rapport, prodott mill-Kummissjoni, li juri l-eżistenza ta' intervent sostanzjali tal-gvern f'ħafna livelli tal-ekonomija, inklużi distorsjonijiet speċifiċi f'diversi fatturi ewlenin tal-produzzjoni (bħall-art, l-enerġija, il-kapital, il-materja prima u l-manodopera), kif ukoll f'setturi speċifiċi (bħall-aluminju). Ir-Rapport tqiegħed fil-fajl tal-investigazzjoni fl-istadju tal-bidu.

(46) Abbażi tal-evidenza disponibbli fil-fajl, inkluża l-evidenza fir-Rapport, il-Kummissjoni għaldaqstant iddeċidiet li teżamina jekk ikunx xieraq jew le li jintużaw prezzijiet u kostijiet domestiċi fir-RPĊ, minħabba l-eżistenza ta' distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku. Dik l-analiżi kopriet l-eżami tal-interventi sostanzjali tal-gvern fl-ekonomija tagħha b'mod ġenerali, iżda wkoll is-sitwazzjoni speċifika tas-suq fis-settur rilevanti (jiġifieri l-aluminju), inkluż il-prodott taħt rieżami.

(47) Kif speċifikat fil-premessi (25) - (26), la l-GOC u lanqas il-produtturi esportaturi ma kkummentaw jew ma pprovdew evidenza li tappoġġja jew tirribatti l-evidenza eżistenti fil-fajl tal-investigazzjoni, inkluż ir-Rapport, u l-evidenza addizzjonali li ġiet ipprovduta mill-applikanti, dwar l-eżistenza ta' distorsjonijiet sinifikanti u/jew l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni.

3.3.1.2. L-allegazzjonijiet mill-applikanti u l-evidenza li ġiet ipprovduta biex issostni dawk l-allegazzjonijiet

(48) It-talba kien fiha xi evidenza rilevanti li tappoġġja l-allegazzjonijiet dwar distorsjonijiet sinifikanti u li tikkomplementa r-Rapport.

(49) L-ewwel nett, fit-Taqsima III A.1.a tat-talba, l-applikanti indikaw li fl-investigazzjoni li wasslet għall-adozzjoni tar-Regolament Inizjali (6), il-Kummissjoni diġà kienet innotat li “l-prezz għall-materja prima bażika upstream, l-aluminju, kellu distorsjoni” u li “dawn id-distorsjonijiet instabu wkoll fil-prezz tal-materja prima intermedja, il-foil tal-aluminju f'rombli jumbo”.

(50) F'dan ir-rigward, fl-investigazzjoni li wasslet għall-adozzjoni tar-Regolament Inizjali, il-Kummissjoni l-ewwel innotat li l-aluminju primarju jammonta għal madwar 60-70 % tal-kostijiet tal-produzzjoni tal-prodott taħt rieżami u għalhekk huwa l-fattur ewlieni tal-ispejjeż fil-produzzjoni tiegħu. It-tieni, il-Kummissjoni nnotat li l-prezzijiet tal-aluminju fis-suq Ċiniż (l-hekk imsejjaħ “prezz fl-SHFE”) (7) varjaw b'mod sinifikanti mill-prezz LME (8), li huwa l-prezz dinji ta' referenza. It-tielet, il-Kummissjoni qieset li s-sitwazzjoni setgħet tiġi spjegata permezz ta' “serje ta' fatturi kkawżati mill-Istat u interferenza sinifikanti mill-Istat fis-suq domestiku permezz ta' għadd ta' strumenti” (9). Abbażi ta' dan t'hawn fuq, fir-Regolament Inizjali, il-Kummissjoni kkonkludiet f'dan ir-rigward li dawn il-fatturi essenzjalment wasslu għal sitwazzjoni fejn il-prezzijiet tal-aluminju primarju u l-prezzijiet tal-prodotti tal-aluminju downstream huma r-riżultat ta' intervent tal-Istat u indipendenti mill-fluttwazzjonijiet tal-prezzijiet fis-swieq internazzjonali.

(51) It-tieni, fit-Taqsima III A.1.b tat-talba għal rieżami, l-applikanti indikaw li, minbarra r-referenza li saret għall-evidenza fir-Rapport, id-distorsjonijiet enfasizzati mill-Kummissjoni fir-Regolament Inizjali għadhom jeżistu. F'dan ir-rigward, dawn jindikaw li d-distorsjonijiet tas-suq fl-industrija Ċiniża tal-metalli mhux ferrużi ġew enfasizzati f'rapport li tħejja għal WV Metalle, l-assoċjazzjoni tal-industrija Ġermaniża tal-metalli mhux ferrużi, tal-24 ta' April 2017 (“ir-Rapport dwar WV Metalle”) (l-Anness 5 tat-talba). Ir-Rapport dwar WV Metalle kkonferma b'mod partikoli li s-settur tal-metall mhux ferruż jikkostitwixxi element fundamentali tal-ippjanar tal-gvern fil-kuntest tal-Inizjattiva tal-Industriji Strateġiċi Emerġenti, il-Pjan Magħmula fiċ-Ċina 2025, kif ukoll programmi oħra ta' livell għoli. Dan jindika li l-GOC jintervjeni b'mod dirett fl-ipprezzar tal-kapital, il-manodopera, l-art, il-materja prima u l-inputs bażiċi għall-proċess tal-produzzjoni.

(52) Skont l-applikanti, ir-Rapport dwar WV Metalle jindika wkoll li l-inizjattiva tal-iskambju kontemporanju ta' dejn ma' ekwità mhijiex xprunata mis-suq, li s-settur tal-metall mhux ferruż ibbenefika b'mod konsistenti u jkompli jibbenefika mill-appoġġ finanzjarju u mhux monetarju ġeneruż, li s-settur tal-metall mhux ferruż taċ-Ċina rċieva sussidji sostanzjali, inklużi sussidji għall-enerġija, b'mod partikolari mmirati lejn l-intrapriżi tal-Istat u li l-GOC jikkontrolla b'mod strett il-volumi u l-prezzijiet tal-prodotti tal-industrija tal-metalli mhux ferrużi, inkluż permezz ta' dazji tal-esportazzjoni, kwoti, liċenzji, restrizzjonijiet tal-esportazzjoni, sussidji promozzjonali, taxxi u rifjużjonijiet tat-taxxa.

(53) It-tielet, fl-Anness 6 tat-talba, l-applikanti indikaw li s-sejbiet preliminari affermattivi tad-Dipartiment tal-Kummerċ tal-Istati Uniti, fl-investigazzjoni tiegħu dwar id-Dazju Kumpensatorju ta' ċertu aluminju miċ-Ċina, indikaw li 37 % tal-konsum domestiku tal-aluminju fiċ-Ċina jsir minn intrapriżi tal-Istat u li l-GOC jimponi tariffa tal-esportazzjoni ta' 30 % fuq l-aluminju primarju, li jirriżulta f'distorsjonijiet tas-suq domestiku downstream Ċiniż tal-aluminju. Fil-5 ta' Marzu 2018, id-Dipartiment tal-Kummerċ tal-Istati Uniti kkonferma s-sejbiet provviżorji fid-Determinazzjoni Finali.

(54) Barra minn hekk, l-applikanti kkunsidraw li d-Dipartiment tal-Kummerċ tal-Istati Uniti stabbilixxa li l-produtturi Ċiniżi tal-foil tal-aluminju bbenefikaw minn għadd ta' sussidji kumpensatorji, u għalhekk, l-applikanti kkunsidraw li s-suq Ċiniż tal-aluminju huwa servut f'miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida ta' politika tal-awtoritajiet tal-pajjiż esportatur, li l-ordnijiet pubbliċi jinfluwenzaw u jgħawwġu l-forzi tas-suq ħieles fis-suq Ċiniż tal-aluminju u li l-produtturi Ċiniżi għandhom aċċess għal finanzjament li jingħata mill-istituzzjonijiet li jimplimentaw objettivi ta' ordni pubbliku jew li b'xi mod ieħor ma jaġixxux b'mod indipendenti mill-Istat. Dan allegatament jirriżulta f'distorsjonijiet tal-prezzijiet fl-SHFE.

3.3.1.3. Distorsjonijiet sinifikanti li jaffettwaw il-prezzijiet u l-kostijiet domestiċi fir-Repubblika tal-Poplu taċ-Ċina

(55) Il-pedament stess tas-sistema ekonomika Ċiniża, jiġifieri l-kunċett tal-hekk imsejħa “ekonomija tas-suq soċjalista”, jinsab f'kunflitt mal-kunċett tal-azzjoni libera tal-forzi tas-suq. Dan il-kunċett huwa inkorporat fil-Kostituzzjoni Ċiniża u jiddetermina l-governanza ekonomika tar-RPĊ. Il-prinċipju fundamentali ta' din is-sistema huwa “s-sjieda pubblika soċjalista tal-mezzi tal-produzzjoni, jiġifieri, is-sjieda tal-persuni kollha u s-sjieda kollettiva tal-persuni li jaħdmu”. L-ekonomija tal-Istat titqies bħala “il-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (10). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda tali interventi huma obbligatorji b'mod espliċitu. Il-kunċett ta' supremazija tas-sjieda pubblika fuq is-sjieda privata jidħol fis-sistema legali sħiħa u jiġi enfasizzat bħala prinċipju ġenerali fil-partijiet fundamentali kollha tal-leġiżlazzjoni. Il-liġi Ċiniża fil-qasam tal-proprjetà hija eżempju ċar ta' din ir-relazzjoni kawżali: Din tirreferi għall-istadju primarju tas-soċjaliżmu u tafda lill-Istat bil-ħarsien tas-sistema ekonomika bażika li skontha s-sjieda pubblika għandu jkollha rwol dominanti. Forom oħra ta' sjieda huma ttollerati, fejn il-liġi tippermettilhom jiżviluppaw spalla ma' spalla mas-sjieda tal-Istat (11).

(56) Barra minn hekk, skont il-leġiżlazzjoni Ċiniża rilevanti, l-ekonomija tas-suq soċjalista għandha tiżviluppa taħt it-tmexxija tal-Partit Komunista Ċiniż (“CCP, Chinese Communist Party”). L-istruttura tal-Istat Ċiniż u dik tas-CCP huma relatati ma' xulxin f'kull livell (legali, istituzzjonali, personali), u jiffurmaw superstruttura li fiha ma tkunx tista' ssir distinzjoni bejn ir-rwoli tas-CCP u tal-Istat. Wara emenda tal-Kostituzzjoni Ċiniża f'Marzu 2018, ir-rwol mexxej tas-CCP ingħata prominenza saħansitra akbar b'sejba li ġiet affermata mill-ġdid fit-test tal-Artikolu 1 tal-Kostituzzjoni. Wara l-ewwel sentenza eżistenti tad-dispożizzjoni: “[i]s-sistema soċjalista hija s-sistema bażika tar-Repubblika tal-Poplu taċ-Ċina” u ddaħħlet it-tieni sentenza ġdida li tgħid: “Il-karatteristika li tiddefnixxi s-soċjaliżmu b'karatteristiċi Ċiniżi hija t-tmexxija tal-Partit Komunista taċ-Ċina.” (12) Dan juri l-kontroll mhux iddubitat u dejjem jikber tas-CCP fuq is-sistema ekonomika tar-RPĊ. Dan il-kontroll huwa inerenti għas-sistema Ċiniża u jmur ferm lil hinn mis-sitwazzjoni abitwali fil-pajjiżi l-oħrajn fejn il-gvernijiet jeżerċitaw kontroll makroekonomiku mifrux fi ħdan il-limiti li jaħdmu fihom il-forzi tas-suq ħieles.

(57) L-Istat Ċiniż iwettaq politika ekonomika intervenzjonali biex isegwi għanijiet li jikkoinċidu mal-aġenda politika stipulata mis-CCP, minflok ma jirrifletti l-kundizzjonijiet ekonomiċi prevalenti f'suq ħieles (13). L-għodod ekonomiċi intervenzjonali użati mill-awtoritajiet Ċiniżi jinqasmu f'diversi friegħi, inkluż is-sistema tal-ippjanar industrijali, is-sistema finanzjarja, kif ukoll diversi aspetti tal-ambjent regolatorju.

(58) L-ewwel nett, fil-livell ta' kontroll amministrattiv globali, id-direzzjoni tal-ekonomija Ċiniżi hija regolata minn sistema kumplessa ta' ppjanar industrijali li taffettwa l-attivitajiet ekonomiċi kollha fil-pajjiż. It-totalità ta' dawn il-pjanijiet tkopri matriċi komprensiva u kumplessa ta' setturi u politiki trażversali u hija preżenti fil-livelli kollha tal-gvern. Il-pjanijiet fil-livell provinċjali għandhom it-tendenza li jkunu kemxejn dettaljati, filwaqt li l-pjanijiet nazzjonali għandhom it-tendenza li jistabbilixxu miri kemxejn usa'. Il-pjanijiet jispeċifikaw ukoll is-sett ta' għodod sabiex jiġu appoġġjati l-industriji/is-setturi rilevanti kif ukoll il-perjodi ta' żmien li fihom jeħtieġ li jintlaħqu l-objettivi. Xi pjanijiet xorta jistgħu jinkludu miri espliċiti tal-output, li kienu karatteristika regolari fiċ-ċikli tal-ippjanar preċedenti. Skont dawk il-pjanijiet, is-setturi u/jew il-proġetti industrijali individwali qed jiġu identifikati bħala prijoritajiet (pożittivi jew negattivi) skont il-prijoritajiet tal-gvern u l-għanijiet ta' żvilupp speċifiċi attribwiti magħhom (l-aġġornament industrijali, l-espansjoni industrijali, eċċ.). L-operaturi ekonomiċi, privati u tal-Istat kollha kemm huma jridu jaġġustaw b'mod effettiv l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan mhux biss minħabba n-natura formalment vinkolanti tal-pjanijiet. B'mod kruċjali, l-awtoritajiet Ċiniżi rilevanti fil-livelli kollha tal-gvern jaderixxu mas-sistema ta' pjanijiet u jużaw is-setgħat mogħtija lilhom skont kif ikun meħtieġ, biex b'hekk jisfurzaw lill-operaturi biex jikkonformaw mal-prijoritajiet stabbiliti fil-pjanijiet (ara wkoll il-punt 3.3.1.5 hawn taħt) (14).

(59) It-tieni, fil-livell tal-allokazzjoni tar-riżorsi finanzjarji, is-sistema finanzjarja tar-RPĊ hija ddominata mill-banek kummerċjali bi sjieda tal-Istat. Dawk il-banek, meta jkunu qed jistabbilixxu u jimplementaw il-politika tas-self tagħhom, jeħtieġ li jallinjaw ruħhom mal-objettivi tal-politika industrijali tal-gvern minflok ma primarjament jivvalutaw il-merti ekonomiċi ta' proġett partikolari (ara wkoll il-punt 3.3.1.8 hawn taħt) (15). L-istess japplika għall-komponenti l-oħrajn tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Minkejja s-sinifikat aktar baxx tas-settur bankarju, dawn il-partijiet tas-settur finanzjarju huma istituzzjonalment u operazzjonalment stabbiliti b'mod li mhuwiex xprunat biex jisfrutta bl-aħjar mod il-funzjonament effiċjenti tas-swieq finanzjarji iżda biex jiżgura l-kontroll u jippermetti l-intervent mill-Istat u mis-CCP (16).

(60) It-tielet, fil-livell tal-ambjent regolatorju, l-interventi mill-Istat fl-ekonomija jieħdu għadd ta' forom. Pereżempju, ir-regoli tal-akkwist pubbliku jintużaw b'mod regolari biex jiġu segwiti għanijiet ta' politika minbarra l-effiċjenza ekonomika, li b'hekk jiddgħajfu l-prinċipji bbażati fuq is-suq fil-qasam. Il-leġiżlazzjoni applikabbli tipprevedi b'mod speċifiku li l-akkwist pubbliku għandu jsir sabiex tiġi ffaċilitata l-kisba tal-għanijiet imfassla mill-politiki tal-Istat. Madankollu, in-natura ta' dawn l-għanijiet għadha mhix definita, li b'hekk tħalli marġni wiesa' ta' apprezzament għall-korpi tat-teħid ta' deċiżjonijiet (17). Bl-istess mod, fil-qasam tal-investiment, il-gvern Ċiniż iżomm kontroll u influwenza sinifikanti fuq id-destinazzjoni u l-kobor kemm tal-investiment tal-Istat kif ukoll tal-investiment privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati l-għanijiet tal-politika industrijali bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (18).

(61) Fil-qosor, il-mudell ekonomiku Ċiniż huwa bbażat fuq ċerti azzjonijiet bażiċi li jipprovdu għal u li jħeġġu interventi tal-gvern li jinqasmu f'diversi friegħi. Tali interventi sostanzjali tal-gvern jinsabu f'kunflitt mal-azzjoni libera tal-forzi tas-suq, u dan jirriżulta fid-distorsjoni tal-allokazzjoni effettiva tar-riżorsi f'konformità mal-prinċipji tas-suq (19).

3.3.1.4. Distorsjonijiet sinifikanti skont l-Artikolu 2(6a)(b), l-ewwel inċiż tar-Regolament bażiku: is-suq inkwistjoni huwa servut f'miżura sinifikanti minn intrapriżi li joperaw taħt is-sjieda, kontroll jew superviżjoni politika u gwida tal-awtoritajiet tal-pajjiż esportatur

(62) Fl-isfond imsemmi hawn fuq tad-dominanza tas-sjieda tal-Istat fil-mudell ekonomiku Ċiniż, l-intrapriżi tal-Istat (“SOEs”) jirrappreżentaw parti essenzjali tal-ekonomija Ċiniża. Il-gvern u s-CCP iżommu strutturi li jiżguraw l-influwenza kontinwa tagħhom fuq l-SOEs. L-Istat parti mhux biss jifformula u jissorvelja b'mod attiv l-implimentazzjoni ta' politiki ekonomiċi ġenerali minn SOEs individwali, iżda jsostni d-drittijiet tiegħu li jieħu sehem f'teħid ta' deċiżjonijiet operazzjonali tal-SOEs. Tipikament dan isir permezz tar-rotazzjoni ta' membri importanti bejn l-awtoritajiet tal-gvern u l-SOEs, permezz tal-preżenza ta' membri tal-partit fuq il-korpi eżekuttivi tal-SOEs u ċelloli tal-partiti fil-kumpaniji (ara wkoll il-punt 3.3.1.4 hawn taħt), kif ukoll permezz tat-tfassil tal-istruttura korporattiva tas-settur tal-SOEs (20). Min-naħa tagħhom, l-SOEs igawdu status partikolari fl-ekonomija Ċiniża, li jinvolvi għadd ta' benefiċċji ekonomiċi, b'mod partikolari protezzjoni mill-kompetizzjoni u aċċess preferenzjali għal inputs rilevanti, inklużi l-finanzi (21).

(63) B'rabta ma' dan, studju ppubblikat f'Jannar 2019 (“Studju tal-OECD”) (22) jirreferi għall-SOEs fis-settur tal-aluminju li fil-preżentazzjonijiet regolatorji tagħhom speċifikament jenfasizzaw kif is-sjieda tal-Istat tinfluwenza l-politiki industrijali rilevanti u kif is-sjieda tal-Istat issarraf f'appoġġ tal-gvern. B'mod aktar speċifiku, SOE waħda, fil-prospett tal-bonds tal-2016 tagħha, issemmi li hija waħda mit-52 intrapriża tal-Istat prinċipali, li għandha rwol ewlieni fil-formulazzjoni u fl-implimentazzjoni ta' politiki fis-settur tal-enerġija u li tirċievi appoġġ komprensiv u sostenibbli mill-GOC. SOE oħra, fil-prospett tal-bonds tal-2017 tagħha, tagħmel referenza għall-fatt li l-gvern provinċjali rispettiv jista' jeżerċita influwenza sinifikanti fuq il-grupp (23).

(64) Dan huwa aktar importanti meta jitqies li r-RPĊ hija l-akbar produttur tal-aluminju fid-dinja, fejn diversi SOEs kbar jikklassifikaw bħala l-ogħla produtturi individwali madwar id-dinja. Skont l-istimi, l-SOEs jammontaw għal aktar minn 50 % tal-output totali tal-aluminju primarju fir-RPĊ. (24) Studju riċenti dwar l-industrija tal-metall mhux ferruż fir-RPĊ ukoll jindika lejn id-direzzjoni li l-SOEs jammontaw għal sehem dominanti tas-suq domestiku. (25) Filwaqt li żieda fil-kapaċità fis-snin riċenti hija parzjalment attribwita għal kumpaniji bi sjieda privata, tali żieda fil-kapaċità normalment tinvolvi wkoll diversi forom ta' involviment tal-gvern (lokali), bħat-tolleranza tal-espansjoni illegali tal-kapaċità (26). Barra minn hekk, żdiedet ukoll il-kapaċità tal-produzzjoni tal-aluminju fost l-SOEs ewlenin, minkejja li f'livell inqas (27).

(65) Permezz ta' livell għoli ta' intervent tal-gvern fl-industrija tal-aluminju u sehem għoli ta' SOEs fis-settur, anki l-produtturi tal-aluminju bi sjieda privata ma jitħallewx joperaw taħt il-kundizzjonijiet tas-suq. Fil-fatt, kemm l-intrapriżi pubbliċi kif ukoll dawk bi sjieda privata fis-settur tal-aluminju huma wkoll soġġetti għal superviżjoni politika u gwida kif stabbilit fit-taqsima 3.3.1.5 hawn taħt.

(66) Il-kontroll u l-intervent tal-Istat fil-produzzjoni tal-prodott ikkonċernat (foil tal-aluminju tad-djar) iseħħu fil-qafas ġenerali deskritt. Fil-fatt, skont l-informazzjoni disponibbli għall-Kummissjoni, il-biċċa l-kbira tal-produtturi ewlenin tal-prodott taħt rieżami huma proprjetà tal-Istat. Għaldaqstant, l-evidenza disponibbli tissuġġerixxi li l-produtturi tal-foil tal-aluminju fir-RPĊ huma soġġetti għall-istess sjieda, kontroll jew superviżjoni tal-politika u gwida mill-gvern Ċiniż u għaldaqstant ma joperawx f'konformità mal-prinċipji tas-suq.

3.3.1.5. Distorsjonijiet sinifikanti skont l-Artikolu 2(6a)(b), it-tieni inċiż tar-Regolament bażiku: il-preżenza tal-Istat f'ditti li jippermettu lill-Istat jinterferixxi fir-rigward tal-prezzijiet jew kostijiet.

(67) Minbarra milli jeżerċia kontroll fuq l-ekonomija permezz tas-sjieda tal-SOEs, l-Istat Ċiniż qiegħed f'pożizzjoni li jinterferixxi mal-prezzijiet u mal-kostijiet permezz tal-preżenza tal-Istat fid-ditti. Filwaqt li d-dritt li l-awtoritajiet rilevanti tal-Istat jaħtru u jneħħu persunal maniġerjali ewlieni fl-SOEs, kif previst fil-leġiżlazzjoni Ċiniża, jista' jitqies bħala li jirrifletti d-drittijiet tas-sjieda korrispondenti (28), iċ-ċelloli tas-CCP fl-intrapriżi, kemm jekk tal-Istat kif ukoll privata, jirrappreżentaw mezz ieħor li permezz tiegħu l-Istat jista' jinterferixxi fid-deċiżjonijiet kummerċjali. Skont il-liġi tal-kumpaniji tar-RPĊ, f'kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (29)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, jidher li dan ir-rekwiżit mhux dejjem ġie segwit jew infurzat b'mod strett. Madankollu, minn tal-inqas l-2016, is-CCP saħħaħ il-pretensjonijiet tiegħu li jikkontrolla d-deċiżjonijiet kummerċjali fl-SOEs bħala kwistjoni ta' prinċipju politiku. Huwa rrapportat ukoll li s-CCP jeżerċita pressjoni fuq il-kumpaniji privati biex iqiegħdu l-“patrijottiżmu” bħala prijorità u jsegwu d-dixxiplina tal-partit (30). Fl-2017, ġie rrapportat li kienu jeżistu ċelloli tal-partiti f'madwar 70 % ta' madwar 1,86 miljun kumpanija bi sjieda privata, bi pressjoni li bdiet dejjem tiżdied biex l-organizzazzjonijiet tas-CCP ikollhom l-aħħar kelma fir-rigward tad-deċiżjoni kummerċjali fil-kumpaniji rispettivi tagħhom (31). Dawn ir-regoli japplikaw b'mod ġenerali fl-ekonomija Ċiniża, inkluż għall-produtturi tal-prodott taħt rieżami u l-fornituri tal-inputs tagħhom.

(68) L-eżempju li ġej juri sew ix-xejra msemmija hawn fuq ta' livell ta' intervent mill-GOC li qed jiżdied fis-settur tal-aluminju:

(69) Fl-2017, produttur tal-aluminju tal-Istat Ċiniż, China Aluminium International Engineering Corporation Limited (“Chalieco”), emenda l-Artikoli ta' Assoċjazzjoni tiegħu biex jagħti aktar prominenza lir-rwol taċ-ċelloli tal-partiti fl-kumpanija. Din inkludiet kapitolu sħiħ dwar il-Kumitat tal-Partit, u l-Artikolu 113 tiegħu jistipula: “Fit-teħid ta' deċiżjonijiet dwar kwistjonijiet korporattivi prinċipali, il-Bord għandu jikkonsulta mal-Kumitat tal-Partit tal-Kumpanija bil-quddiem.” (32) Barra minn hekk, fir-Rapport Annwali tal-2017 (33) tagħha, l-Aluminum Corporation of China (“Chalco”) tiddikjara li għadd ta' diretturi, superviżuri, u maniġment superjuri – inkluż il-President u d-Direttur Eżekuttiv, u l-President tal-Kumitat Superviżorju – huma membri tas-CCP.

(70) Il-preżenza u l-intervent tal-Istat fis-swieq finanzjarji (ara wkoll it-taqsima 3.3.1.8 hawn taħt) kif ukoll fil-provvista ta' materja prima u inputs iħallu wkoll effett ta' distorsjoni fuq is-suq. Għaldaqstant, il-preżenza tal-Istat fid-ditti, inklużi l-SOEs, fis-setturi tal-aluminju u f'setturi oħra (bħas-setturi finanzjarji u tal-input) tippermetti lill-gvern biex jinterferixxi fir-rigward tal-prezzijiet u tal-kostijiet.

3.3.1.6. Distorsjonijiet sinifikant skont l-Artikolu 2(6a)(b) tar-Regolament bażiku, it-tielet inċiż: ordnijiet jew miżuri pubbliċi li jiddiskriminaw favur fornituri domestiċi jew li b'mod ieħor jinfluwenzaw il-forzi tas-suq ħieles.

(71) Id-direzzjoni tal-ekonomija Ċiniża hija, f'livell sinifikanti, idderminata permezz ta' sistema elaborata ta' ppjanar li jistabbilixxi l-prijoritajiet u jippreskrivi dawk li għandhom ikunu l-miriet li l-gvernijiet ċentrali u lokali jkunu jridu jiffukaw fuqhom. Jeżistu pjanijiet rilevanti fil-livelli kollha tal-gvern u dawn ikopru virtwalment is-setturi ekonomiċi kollha, l-objettivi stabbiliti mill-istrumenti tal-ippjanar huma ta' natura vinkolanti u l-awtoritajiet f'kull livell amministrattiv jimmonitorjaw l-implimentazzjoni tal-pjanijiet mil-livell korrispondenti aktar baxx tal-gvern. B'mod ġenerali, is-sistema tal-ippjanar fir-RPĊ tirriżulta fis-sitwazzjoni fejn ir-riżorsi jintbagħtu lejn setturi mfassla bħala strateġiċi jew inkella politikament importanti mill-gvern, minflok ma jkunu allokati skont il-forzi tas-suq (34).

(72) Pereżempju, il-gvern għandu rwol ewlieni fl-iżvilupp tas-settur Ċiniż tal-aluminju (inkluż il-prodott taħt rieżami). Hemm diversi pjanijiet, direttivi u dokumenti oħrajn li jappartjenu għall-aluminju, maħruġa fil-livell nazzjonali, reġjonali u muniċipali, li juru b'mod ċar il-grad għoli ta' intervent tal-gvern Ċiniż. Permezz ta' dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur tal-aluminju.

(73) Dawn il-politiki u l-miri għas-settur tal-aluminju għandhom impatt importanti dirett jew indirett fuq il-kostijiet tal-produzzjoni tal-prodott taħt rieżami.

(74) Minkejja li t-13-il Pjan ta' Ħames Snin dwar l-Iżvilupp Ekonomiku u Soċjali (35) ma fihx dispożizzjonijiet speċifiċi dwar l-aluminju, fil-każ tal-industrija tal-metall mhux ferruż inġenerali, dan jipprevedi strateġija tal-promozzjoni tal-kooperazzjoni dwar il-kapaċità tal-produzzjoni internazzjonali u l-manifattura tat-tagħmir. Biex jinkisbu dawn l-għanijiet, il-pjan jikkonferma li se jissaħħu s-sistemi ta' sostenn relatati mal-pjattaformi tat-tassazzjoni, tal-finanzi, tal-assigurazzjoni, tal-investiment u tal-finanzjament, kif ukoll mal-pjattaformi tal-valutazzjoni tar-riskju (36).

(75) Il-pjan settorjali korrispondenti, il-Pjan ta' Żvilupp għall-Industrija tal-Metall Mhux Ferruż (2016-2020) (“il-Pjan”) jistabbilixxi politiki u miri speċifiċi li l-gvern għandu l-għan li jilħaq għal għadd ta' industriji tal-metalli mhux ferrużi (37), inkluż l-aluminju.

(76) Il-Pjan għandu l-għan li jkabbar il-firxa tat-tipi ta' prodotti li jiġu prodotti mill-industrija Ċiniża tal-aluminju, fost l-oħrajn billi tiġi appoġġata l-innovazzjoni. Dan jitlob li jkun hemm l-iżvilupp rapidu tas-sistema ta' sjieda mħallta u li tingħata spinta lill-vitalità tal-SOEs. Din tkompli tipprevedi l-possibbiltà tal-ħażna tal-metalli mhux ferrużi, it-titjib tas-sigurtà tar-riżorsi, inkluż l-aluminju, u tistabbilixxi miri kwantitattivi biex jitnaqqas il-konsum tal-enerġija, jiżdied il-proporzjon ta' aluminju li jiġi rriċiklat fil-produzzjoni u jiżdied l-użu tal-kapaċità (38).

(77) Il-Pjan jipprevedi wkoll aġġustamenti strutturali b'kontroll aktar strett fuq faċilitajiet ġodda tat-tidwib u l-eliminazzjoni tal-kapaċità li tkun skadiet. Din tipprevedi d-distribuzzjoni ġeografika tal-impjanti tal-ipproċessar, tiffoka fuq proġetti biex jiżdied l-isfruttament tar-riżorsi tal-boksajt u tal-alumina u tkopri l-politika tal-provvista u tal-ipprezzar tal-elettriku (39).

(78) Permezz ta' din il-firxa wiesgħa ta' miżuri u politiki, il-Pjan jirrappreżenta kontinwazzjoni tal-Pjan ta' Aġġustament u Rivitalizzazzjoni għall-Industrija tal-Metalli Mhux Ferrużi tal-2009 li ġie adottat sabiex jittaffu l-effetti negattivi tal-kriżi finanzjarja fuq l-industrija tal-metall mhux ferruż. L-objettivi ewlenin stabbiliti fil-pjan jinkludu, fost oħrajn, il-kontroll tal-volum tal-produzzjoni, ir-ristrutturar, il-provvista tal-materja prima, il-politika dwar it-tassazzjoni tal-esportazzjoni, is-sigurtà tar-riżorsi, il-ħażna, l-innovazzjoni teknoloġika, il-politika finanzjarja u l-ippjanar u l-implimentazzjoni (40).

(79) Dokument ta' politika ieħor immirat lejn is-settur tal-aluminju huwa l-Kundizzjonijiet Standard applikabbli għall-Industrija tal-Aluminju li nħarġu mill-Ministeru tal-Industrija u tat-Teknoloġija tal-Informazzjoni (“MIIT”) fit-18 ta' Lulju 2013, sabiex jitħaffef l-aġġustament strutturali u tittaffa l-espansjoni diżorganizzata tal-kapaċitajiet tat-tidwib tal-aluminju. Il-Kundizzjonijiet Standard jintroduċu kwantitajiet minimi tal-produzzjoni għal pjanti ġodda, standards ta' kwalità u sigurtà tal-provvista għall-boksajt u għall-alumina li jiġu importati u pprovduti fuq livell domestiku. Il-Kundizzjonijiet Standard jindikaw li l-MIIT huwa l-awtorità inkarigata mill-istandardizzazzjoni u mill-ġestjoni tal-industrija tal-aluminju, kif ukoll mill-pubblikazzjoni tal-lista ta' kumpaniji awtorizzati biex joperaw fl-industrija tal-aluminju (41).

(80) Barra minn dan, il-Kundizzjonijiet tad-Dħul Applikabbli għall-Industrija tal-Aluminju, li nħarġu mill-Kummissjoni Nazzjonali għall-Iżvilupp u r-Riformi (“NDRC”) f'Ottubru 2007 u li kienu formalment fis-seħħ sal-2016, bħala l-objettiv ewlieni tagħhom kellhom il-promozzjoni tal-iżvilupp tal-industrija tal-aluminju u t-tnaqqis tal-emissjonijiet tal-gassijiet serra (42).

(81) Fl-aħħar nett, il-Linji Gwida biex Jitħaffef ir-Ristrutturar tal-Industrija tal-Aluminju (“Linji Gwida għar-Ristrutturar”) (43), li nħarġu mill-NDRC f'April 2006, iqisu l-aluminju bħala prodott fundamentali fl-iżvilupp tal-ekonomija nazzjonali.

(82) Il-Linji Gwida għar-Ristrutturar jistqarru li, fl-implimentazzjoni tal-Politika għall-Iżvilupp Industrijali li ġiet approvata mill-Kunsill tal-Istat, għandhom jinkisbu objettivi speċifiċi f'ċerti oqsma. Dawn l-oqsma huma: — It-tisħiħ tal-konċentrazzjoni fl-industrija; — L-aċċess għal kapital finanzjarju (ara wkoll it-taqsima 3.3.1.8 hawn taħt); — L-organizzazzjoni tal-industrija; — Il-kontroll strett tal-esportazzjonijiet tal-aluminju elettrolitiku; u — L-eliminazzjoni tal-kapaċità li tkun skadiet.

(83) Fir-rigward tal-organizzazzjoni tal-industrija u l-eliminazzjoni tal-kapaċità li tkun skadiet, l-objettivi ddikjarati fil-Linji Gwida għar-Ristrutturar ġew segwiti wkoll minn politiki aktar riċenti, bħal mill-Pjan li jħeġġeġ l-intrapriżi tal-metall mhux ferruż jiżviluppaw alleanzi upstream u downstream u jirristrutturaw fis-settur u f'diversi setturi, iżidu l-livell ta' konċentrazzjoni tas-settur u jsaħħu l-integrazzjoni tan-negozju u l-konfigurazzjoni tal-proċessi (ara wkoll il-premessi (74) - (76)).

(84) Għalhekk, id-diversi pjanijiet, direttivi u dokumenti oħrajn li jappartjenu għall-aluminju, maħruġa fil-livell nazzjonali, reġjonali u muniċipali, li juru b'mod ċar il-grad għoli ta' intervent tal-gvern Ċiniż fis-settur tal-aluminju (44). Permezz ta' dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur.

(85) Lil hinn mill-pjanijiet, l-intervent tal-gvern fis-settur ħa l-forma, fost oħrajn, ta' miżuri relatati mal-esportazzjoni, inklużi dazji tal-esportazzjoni, kwoti tal-esportazzjoni, rekwiżiti tal-prestazzjoni tal-esportazzjoni u rekwiżiti minimi tal-prezz tal-esportazzjoni fuq materja prima differenti għall-aluminju.

(86) Il-GOC ikompli jiskoraġġixxi l-esportazzjonijiet ta' aluminju primarju u l-inputs tiegħu, bl-għan li jippromwovi prodotti tal-aluminju b'valur miżjud ogħla. Dan l-objettiv jiġi segwit bl-għoti ta' rifużjonijiet sħaħ jew parzjali tal-VAT fuq prodotti tal-aluminju downstream flimkien ma' rifużjonijiet mhux kompluti tal-VAT u taxxi tal-esportazzjoni fuq l-aluminju primarju (45).

(87) Barra minn hekk, instab li l-prezz ta' inputs ewlenin bħall-enerġija u l-elettriku jiġi influwenzat minn tipi differenti ta' intervent tal-gvern (46). Tipi oħrajn ta' intervent tal-gvern li jwasslu għal distorsjonijiet tas-suq jinkludu l-politika tal-ħażna permezz tal-Bureau tar-Riżerva tal-Istat u r-rwol tal-SHFE (47). Barra minn hekk, diversi investigazzjonijiet tad-difiża tal-kummerċ stabbilixxew li l-gvern Ċiniż ta b'mod konsistenti tipi differenti ta' miżuri ta' appoġġ mill-Istat lill-produtturi tal-aluminju (48). L-intervent estensiv tal-GOC fis-settur tal-aluminju wassal għall-kapaċità żejda (49), li aktarx huwa l-aktar eżempju ċar tal-implikazzjonijiet tal-politiki tal-GOC u tad-distorsjonijiet li jirriżultaw.

(88) L-Istudju tal-OECD identifika wkoll appoġġ tal-gvern addizzjonali li jinfluwenza l-forzi tas-suq fis-settur tal-aluminju. Tali appoġġ tipikament jieħu l-forma ta' inputs, b'mod partikolari l-elettriku (50) u l-alumina primarja, mibjugħa bi prezzijiet aktar baxxi minn dawk tas-suq (51). L-Istudju tal-OECD jiddeskrivi wkoll kif l-objettivi tal-GOC għas-settur tal-aluminju jissarrfu f'politiki industrijali u f'azzjonijiet speċifiċi fil-livell provinċjali u lokali, inkluż pereżempju injezzjonijiet ta' kapital, drittijiet ta' pussess ta' prijorità għar-riżorsi minerali, għotjiet u sussidji tal-gvern jew inċentivi fiskali (52).

(89) Fil-qosor, il-GOC għandu miżuri fis-seħħ biex iħeġġeġ lill-operaturi jikkonformaw mal-objettivi tal-ordni pubbliku li jappoġġjaw l-industriji mħeġġa, inkluża l-produzzjoni tal-prodott taħt rieżami u l-materja prima li tintuża biex dan jiġi prodott. Tali miżuri jimpedixxu lill-forzi tas-suq milli joperaw b'mod normali.

3.3.1.7. Distorsjonijiet sinifikanti skont l-Artikolu 2(6a)(b), ir-raba' inċiż tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà

(90) Is-sistema Ċiniża tal-falliment jidher li mhijiex adegwata biex tilħaq l-objettivi ewlenin tagħha stess, bħal dak li tħallas il-pretensjonijiet u d-djun b'mod ġust u li tissalvagwardja d-drittijiet u l-interessi legali tal-kredituri u tad-debituri. Dan jidher li huwa msejjes fuq il-fatt li filwaqt li l-liġi Ċiniża dwar il-falliment tiddependi b'mod formali fuq prinċipji simili bħal-liġijiet korrispondenti f'pajjiżi oħra, is-sistema Ċiniża hija kkaratterizzata minn nuqqas ta' infurzar sistematiku. L-għadd ta' fallimenti għadu magħruf li huwa baxx meta mqabbel mad-daqs tal-ekonomija tal-pajjiż, speċjalment għaliex il-proċedimenti ta' insolvenza għandhom għadd ta' nuqqasijiet, li effettivament jiffunzjonaw bħala diżinċentiv għall-preżentazzjonijiet tal-fallimenti. Barra minn hekk, ir-rwol tal-Istat fil-proċedimenti ta' insolvenza għadu wieħed b'saħħtu u attiv, li spiss ikollu influwenza diretta fuq l-eżitu tal-proċedimenti (53).

(91) Barra minn hekk, in-nuqqasijiet tas-sistema tad-drittijiet ta' proprjetà huma partikolarment evidenti fir-rigward tas-sjieda tal-art u d-drittijiet għall-użu tal-art fir-RPĊ (54). L-art kollha hija l-proprjetà tal-Istat (art rurali ta' proprjetà kollettiva u art urbana tal-Istat). L-allokazzjoni tagħha għadha tiddependi biss fuq l-Istat. Hemm dispożizzjonijiet legali li għandhom l-għan li jallokaw id-drittijiet għall-użu tal-art b'mod trasparenti u li huma mmirati lejn il-prezzijiet tas-suq, pereżempju bl-introduzzjoni ta' proċeduri ta' offerti. Madankollu, dawn id-dispożizzjonijet ma jiġux rispettati b'mod regolari, fejn ċerti akkwirenti jiksbu l-art tagħhom mingħajr ħlas jew b'rati aktar baxxi mir-rati tas-suq (55). Barra minn dan, l-awtoritajiet spiss isegwu għanijiet politiċi speċifiċi, inkluż l-implimentazzjoni tal-pjanijiet ekonomiċi, meta jkunu qed jallokaw l-art (56).

(92) Għalhekk, jidher li l-liġijiet Ċiniżi dwar il-fallimenti u l-proprjetà ma jaħdmux kif suppost, li jirriżulta f'distorsjonijiet meta ditti insolventi jkunu qed jinżammu attivi u fir-rigward tal-provvista u l-akkwist tal-art fir-RPĊ. Dawn il-kunsiderazzjonijiet, abbażi tal-evidenza disponibbli, jidher li japplikaw b'mod sħiħ fis-settur tal-aluminju wkoll u, b'mod aktar speċifiku, fir-rigward tal-prodott taħt rieżami.

(93) Din il-konstatazzjoni hija appoġġjata mid-determinazzjoni affermattiva provviżorja tad-Dipartiment tal-Kummerċ tal-Istati Uniti, fl-Investigazzjoni dwar id-Dazju Kumpensatorju ta' ċertu Foil tal-Aluminju mir-Repubblika tal-Poplu taċ-Ċina li, bl-użu tal-fatti negattivi disponibbli, sabet li l-provvista tal-art tal-Gvern tar-RPĊ għal Remunerazzjoni Inqas Minn Adegwata tikkostitwixxi kontribuzzjoni finanzjarja skont it-tifsira tat-Taqsima 771 (5)(D) tal-Att dwar it-Tariffi tal-1930, kif emendat (57).

3.3.1.8. Distorsjonijiet sinifikanti skont l-Artikolu 2(6a)(b), il-ħames inċiż tar-Regolament bażiku: il-kostijiet tal-pagi soġġetti għal distorsjoni

(94) Sistema ta' pagi bbażati fuq is-suq ma tistax tiżviluppa għal kollox fir-RPĊ peress li l-ħaddiema u l-impjegaturi jiġu ostakolati fid-drittijiet tagħhom ta' organizzazzjoni. Ir-RPĊ ma rratifikax għadd ta' konvenzjonijiet essenzjali tal-Organizzazzjoni Internazzjonali tax-Xogħol (“ILO, International Labour Organisation”), b'mod partikolari dwar il-libertà ta' assoċjazzjoni u dwar in-negozjar kollettiv (58). Skont il-liġi nazzjonali, organizzazzjoni waħda biss tat-trade unions hija attiva. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu fi stadju rudimentarju (59). Barra minn dan, il-mobbiltà tal-forza tax-xogħol Ċiniża hija ristretta mis-sistema tar-reġistrazzjoni tal-unitajiet domestiċi, li tillimita l-aċċess għall-firxa sħiħa tal-benefiċċji tas-sigurtà soċjali u oħrajn għar-residenti lokali ta' żona amministrattiva partikolari. Dan tipikament jirriżulta f'ħaddiema li ma jkollhomx ir-reġistrazzjoni tar-residenza lokali li jsibu ruħhom f'pożizzjoni ta' impjieg vulnerabbli u jirċievu introjtu aktar baxx mid-detenturi b'reġistrazzjoni ta' residenza (60). Dawk il-konstatazzjonijiet iwasslu għad-distorsjoni tal-kostijiet tal-pagi fir-RPĊ.

(95) Il-Kummissjoni ma rċeviet l-ebda evidenza li s-settur tal-aluminju, inkluż il-prodott taħt rieżami, mhux se jkun soġġett għas-sistema Ċiniża tal-liġi tax-xogħol, kif deskritt hawn fuq. Għaldaqstant, is-settur tal-aluminju huwa affettwat minn distorsjonijiet tal-kostijiet tal-pagi kemm direttament (meta jkun qed jimmanifattura l-prodott taħt rieżami) kif ukoll indirettament (meta jkollu aċċess għall-kapital jew inputs minn kumpaniji soġġetti għall-istess sistema tax-xogħol fir-RPĊ).

3.3.1.9. Distorsjonijiet sinifikanti skont l-Artikolu 2(6a)(b), is-sitt inċiż tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta' ordni pubbliku jew li b'xi mod ieħor ma jaġixxux indipendentement mill-Istat

(96) L-aċċess għal kapital għal atturi korporattivi fir-RPĊ huwa soġġett għal diversi distorsjonijiet.

(97) L-ewwel nett, is-sistema finanzjarja Ċiniża hija kkaratterizzata mill-pożizzjoni qawwija fis-suq tal-banek tal-Istat (61), li, meta tkun qed tagħti aċċess għal finazjament, tqis kriterji oħrajn minbarra l-vijabbiltà ekonomika ta' proġett. B'mod simili għall-SOEs mhux finanzjarji, il-banek jibqgħu marbutin mal-Istat mhux biss permezz tas-sjieda iżda wkoll permezz ta' azzjonijiet personali (l-ogħla eżekuttivi tal-istituzzjonijiet finanzjarji tal-Istat fl-aħħar mill-aħħar jinħatru mis-CCP) (62) u, għal darb'oħra eżatt bħal fil-każ tal-SOEs mhux finanzjarji, il-banek jimplimentaw b'mod regolari ordnijiet pubbliċi mfassla mill-gvern. Meta jagħmlu dan, il-banek jikkonformaw ma' obbligu legali li jmexxu n-negozju tagħhom f'konformità mal-ħtiġijiet tal-iżvilupp ekonomiku u soċjali nazzjonali u skont il-gwida tal-politiki industrijali tal-Istat (63). Dan jiġi amplifikat permezz ta' regoli eżistenti addizzjonali, li jmexxu l-finanzi f'setturi li l-gvern jagħżel li jinċentivahom jew li b'xi mod ieħor huma importanti (64).

(98) Filwaqt li huwa rikonoxxut li diversi dispożizzjonijiet legali jirreferu għall-ħtieġa li tiġi rrispettata l-imġiba bankarja normali kif ukoll li jiġu rispettati r-regoli prudenzjali bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza massiva, inklużi s-sejbiet li saru fl-investigazzjonijiet tad-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(99) Barra minn hekk, il-klassifikazzjonijiet tal-bonds u tal-kreditu spiss huma distorti għal diversi raġunijiet, inkluż il-fatt li l-valutazzjoni tar-riskju tiġi influwenzata mill-importanza strateġika tad-ditta għall-gvern Ċiniż u mis-saħħa ta' kwalunkwe garanzija impliċita mill-gvern. L-istimi jissuġġerixxu b'mod qawwi li l-klassifikazzjonijiet tal-kreditu Ċiniżi jikkorrispondu għal klassifikazzjonijiet internazzjonali aktar baxxi.

(100) Dan jiġi amplifikat permezz ta' regoli eżistenti addizzjonali, li jmexxu l-finanzi f'setturi li l-gvern jagħżel li jinċentivahom jew li b'xi mod ieħor huma importanti (65). Fis-settur tal-aluminju, il-Linji Gwida għar-Ristrutturar taw is-setgħa tal-provvista ta' self lill-kumpaniji li ssodisfaw il-politiki rilevanti tal-industrija tal-Istat (66). Tali interventi fl-allokazzjoni tal-kapital jirriżultaw fi preġudizzju għas-self lil SOEs, ditti privati kbar b'ħafna konnessjonijiet u ditti f'setturi industrijali ewlenin, li jimplika li d-disponibbiltà u l-kost tal-kapital mhuwiex ugwali għall-atturi kollha fis-suq. Fil-fatt hemm evidenza, inkluż għas-settur tal-aluminju, li l-SOEs jirċievu trattament privileġġjat minn banek fil-forma ta' rati tal-imgħax, ta' ammonti u termini ta' self, li jirriżulta f'vantaġġ kompetittiv għall-SOEs (67).

(101) It-tieni, il-kostijiet tas-self inżammu baxxi b'mod artifiċjali biex jiġi stimolat it-tkabbir tal-investiment. Dan wassal għall-użu eċċessiv tal-investiment kapitali b'redditi dejjem aktar baxxi fuq l-investiment. Dan jintwera mit-tkabbir riċenti fl-influwenza korporattiva fis-settur tal-Istat minkejja tnaqqis kbir fil-profitabbiltà, li jissuġġerixxi li l-mekkaniżmi li jitħaddmu fis-sistema bankarja ma jsegwux tweġibiet kummerċjali normali.

(102) F'dan ir-rigward, l-Istudju tal-OECD jagħmel referenza għal evidenza aneddotali li ċerti produtturi tal-aluminju fir-RPĊ kisbu finanzjament fuq termini preferenzjali, fejn il-kost tal-finanzjament jidher li mhuwiex assoċjat mal-livell korrispondenti ta' influwenza korporattiva. Skont l-istudju, fil-prospett tal-bonds tiegħu tal-2016, produttur wieħed tal-aluminju tal-Istat iddikjara b'mod espliċitu li huwa jattira appoġġ finanzjarju konsiderevoli mill-banek ta' politika Ċiniżi u jkollu rata tal-imgħax aktar baxxa mill-valur referenzjarju. Bl-istess mod, il-prospett tal-bonds tal-2017 ta' produttur ieħor tal-Istat jirreferi għar-rabtiet mill-qrib li l-kumpanija żżomm mal-banek Ċiniżi, inklużi banek ta' politika li jkunu taw sorsi ta' finanzjament b'kost baxx lil dik il-kumpanija. B'rabta ma' dan, l-Istudju tal-OECD jikkonkludi li filwaqt li jista' jkun hemm ħafna raġunijiet għaliex ir-rati tal-imgħax huma baxxi għal dawn id-ditti, il-kuntrast bejn indikaturi finanzjarji dgħajfin u rati tal-imgħax aktar baxxi jistgħu jissuġġerixxu xi prezzijiet aktar baxxi potenzjali tar-riskju assoċjat ma' dawk il-mutwatarji (68).

(103) It-tielet, minkejja li f'Ottubru 2015 inkisbet liberalizzazzjoni tar-rata tal-imgħax nominali, is-sinjali tal-prezzijiet għadhom mhumiex ir-riżultat ta' forzi tas-suq ħieles, iżda huma influwenzati minn distorsjonijiet ikkawżati mill-gvern. Fil-fatt, is-sehem tas-self fir-rata tal-valur referenzjarju jew taħt din ir-rata għadu jirrappreżenta 45 % tas-self kollu u r-rikors għall-kreditu mmirat jidher li żdied, peress li dan is-sehem żdied b'mod sostanzjali mill-2015 minkejja li l-kundizzjonijiet ekonomiċi marru għall-agħar. Rati tal-imgħax baxxi b'mod artifiċjali jirriżultaw fi prezz aktar baxx, u sussegwentement fl-użu eċċessiv tal-kapital.

(104) It-tkabbir tal-kreditu ġenerali fir-RPĊ jindika effiċjenza tal-allokazzjoni tal-kapital li sejra għall-agħar mingħajr ebda sinjal ta' restrizzjoni ta' kreditu li tkun mistennija f'ambjent tas-suq mhux distort. Bħala riżultat, is-self improduttiv żdied b'mod rapidu tul dawn l-aħħar snin. Meta kellu jiffaċċja sitwazzjoni ta' dejn f'riskju li kien qed jiżdied, il-gvern Ċiniż għażel li jevita l-inadempjenzi. Konsegwentement, kwistjonijiet ta' dejn irrekuperabbli ġew trattati permezz tar-riportament tad-dejn, biex b'hekk jinħolqu l-hekk imsejħa kumpaniji “żombi”, jew bit-trasferiment tas-sjieda tad-dejn (eż. permezz ta' fużjonijiet jew skambji ta' dejn ma' ekwità), mingħajr ma neċessarjament ineħħu l-problema ġenerali tad-dejn jew jindirizzaw il-kawżi prinċipali tagħha.

(105) Essenzjalment, minkejja l-passi riċenti li ttieħdu biex is-suq jiġi liberalizzat, is-sistema tal-kreditu korporattiva fir-RPĊ hija affettwata minn kwistjonijiet sistemiċi sinifikanti u distorsjonijiet li jirriżultaw mir-rwol mifrux kontinwu tal-Istat fis-swieq kapitali.

(106) Ma ġiet ippreżentata l-ebda evidenza li tgħid li s-settur tal-aluminju, inkluż il-prodott taħt rieżami, ikun eżentat mill-intervent tal-gvern imsemmi hawn fuq fis-sistema finanzjarja. Għalhekk, l-intervent sostanzjali tal-gvern fis-sistema finanzjarja jwassal biex il-kundizzjonijiet tas-suq jiġu affettwati b'mod sever fil-livelli kollha.

3.3.1.10. In-natura sistemika tad-distorsjonijiet deskritti

(107) Il-Kummissjoni nnotat li d-distorsjonijiet deskritti fir-Rapport mhumiex limitati għas-settur tal-aluminju inġenerali jew għall-prodott taħt rieżami b'mod partikolari. Għall-kuntrarju ta' dan, l-evidenza disponibbli turi li l-fatti u l-karatteristiċi tas-sistema Ċiniża kif deskritta hawn fuq fit-Taqsimiet 3.3.1.1. – 3.3.1.5. kif ukoll fil-Parti I tar-Rapport japplikaw fil-pajjiż kollu u fis-setturi tal-ekonomija kollha. L-istess japplika għad-deskrizzjoni tal-fatturi tal-produzzjoni kif stabbilit hawn fuq fit-Taqsimiet 3.3.1.6– 3.3.1.8. hawn fuq u fil-Parti II tar-Rapport.

(108) Sabiex jiġi manifatturat il-prodott taħt rieżami, hija meħtieġa firxa ta' inputs. Ma kien hemm l-ebda evidenza fil-fajl tal-investigazzjoni li dawk l-inputs ma jiġux ipprovduti fir-RPĊ. Meta l-produtturi Ċiniżi tal-foil tal-aluminju jixtru/jikkuntrattaw dawk l-inputs, il-prezzijiet li jħallsu (u li jiġu rreġistrati bħala l-kostijiet tagħhom) ikunu esposti b'mod ċar għall-istess distorsjonijiet sistemiċi msemmija hawn fuq. Pereżempju, il-fornituri tal-inputs iħaddmu manodopera li tkun soġġetta għad-distorsjonijiet; Il-fornitur fir-RPĊ jistgħu jisilfu flus li jkunu soġġetti għad-distorsjonijiet fuq is-settur finanzjarju/l-allokazzjoni tal-kapital; dawn ikunu soġġetti għal sistema ta' drittijiet għall-użu tal-art li toħloq disorsjoni fil-kost għall-użu tal-art; u, fuq kollox, dawn ikunu soġġetti għas-sistema tal-ippjanar li tapplika fil-livelli kollha tal-gvern u tas-setturi, li b'hekk tidħol ukoll fil-proċess tal-produzzjoni tagħhom b'mod dirett u indirett.

(109) Bħala konsegwenza, mhux biss jistgħu ma jintużawx il-prezzijiet tal-bejgħ domestiċi tal-prodott taħt rieżami, iżda l-kostijiet kollha tal-input (inklużi l-materja prima, l-enerġija, l-art, il-finanzjament, il-manodopera, eċċ.) jiġu affettwati bl-istess mod minn distorsjonijiet sinifikanti skont it-tifsira tal-Artikolu 2(6a) tar-Regolament bażiku għaliex il-formazzjoni tal-prezz tagħhom tiġi affettwata minn intervent sostanzjali tal-gvern, kif deskritt fil-Partijiet I u II tar-Rapport. Fil-fatt, l-interventi tal-gvern deskritti fir-rigward tal-allokazzjoni tal-kapital, l-art, il-manodopera, l-enerġija u l-materja prima huma preżenti fir-RPĊ kollha. Dan ifisser, pereżempju, li input li fih innifsu ġie prodott fir-RPĊ bit-taħlita ta' firxa ta' fatturi ta' produzzjoni x'aktarx ikun espost għal distorsjonjiet sinifikanti skont it-tifsira tal-Artikolu 2(6a) tar-Regolament bażiku. Il-Kummissjoni ma rċeviet l-ebda evidenza – lanqas ma stabbilixxiet evidenza kuntrarja – li tikkontesta din is-sejba. L-istess japplika għall-input, lejn l-input u l-bqija. Ma tressqet l-ebda evidenza jew argument mill-GOC jew mill-produtturi esportaturi fl-investigazzjoni preżenti kontra dan.

3.3.1.11. Konklużjoni

(110) L-analiżi stabbilita fit-taqsimiet 3.3.1.2. – 3.3.1.9, li tinkludi eżami tal-evidenza kollha disponibbli fir-rigward tal-intervent tar-RPĊ fl-ekonomija tagħha inġenerali kif ukoll fis-settur tal-aluminju (inkluż il-prodott taħt rieżami) uriet li l-prezzijiet jew il-kostijiet, inklużi l-kostijiet tal-materja prima, tal-enerġija u tal-manodopera, mhumiex ir-riżultat ta' forzi tas-suq ħieles għaliex dawn huma affettwati minn intervent sostanzjali tal-gvern skont it-tifsira tal-Artikolu 2(6a)(b) tar-Regolament bażiku. Abbażi ta' dan, u fin-nuqqas ta' kwalunkwe kooperazzjoni mill-GOC u mill-produtturi esportaturi, il-Kummissjoni kkonkludiet li mhuwiex xieraq li jintużaw prezzijiet u kostijiet domestiċi sabiex jiġi stabbilit il-valur normali f'dan il-każ.

(111) Konsegwentement, il-Kummissjoni ddeċidiet li tfassal il-valur normali b'mod esklużiv abbażi tal-kostijiet tal-produzzjoni u tal-bejgħ li jirrifletti prezzijiet jew valuri referenzjarji mingħajr distorsjoni, jiġifieri, f'dan il-każ, abbażi tal-kostijiet korrispondenti tal-produzzjoni u tal-bejgħ f'pajjiż rappreżentattiv xieraq, f'konformità mal-Artikolu 2(6a)(a) tar-Regolament bażiku, kif diskuss fit-taqsima li ġejja. Il-Kummissjoni fakkret li l-ebda produttur esportatur ma kkoopera mal-investigazzjoni wara li ppreżenta l-formoli tal-kampjunar u li ma ġiet ippreżentata l-ebda pretensjoni li xi kostijiet domestiċi jiġu distorti skont it-tielet inċiż tal-Artikolu 2(6a)(a) tar-Regolament bażiku.

3.3.2. Il-pajjiż rappreżentattiv

3.3.2.1. Kummenti ġenerali

(112) Skont l-Artikolu 2(6a)(a), l-ewwel inċiż tar-Regolament bażiku, il-valur normali tfassal abbażi tal-kostijiet tal-produzzjoni u tal-bejgħ f'pajjiż rappreżentattiv xieraq.

(113) L-għażla tal-pajjiż rappreżentattiv kienet ibbażata fuq il-kriterji li ġejjin: — Livell ta' żvilupp ekonomiku simili għar-RPĊ. Għal dan il-għan, il-Kummissjoni użat il-pajjiżi b'introjtu nazzjonali gross simili għar-RPĊ abbażi tal-bażi tad-data tal-Bank Dinji; — Il-produzzjoni tal-prodott taħt rieżami f'dak il-pajjiż (69); — Id-disponibbiltà ta' data pubblika rilevanti f'dak il-pajjiż; — F'każ li jkun hemm aktar minn pajjiż rappreżentattiv wieħed possibbli, għandha tingħata preferenza, meta jkun xieraq, lill-pajjiż li jkollu livell adegwat ta' protezzjoni soċjali u ambjentali.

(114) Kif spjegat fil-premessi minn (28) sa (29), fin-Nota tad-19 ta' April 2018, il-Kummissjoni informat lill-partijiet interessati li hija kienet identifikat biss lit-Turkija bħala pajjiż rappreżentattiv possibbli u stiednet lill-partijiet interessati jikkummentaw u jissuġġerixxu pajjiżi oħra. Ma wasal l-ebda kumment f'dan l-aspett.

(115) Kif indikat fil-premessi (30) sa (31), fin-Nota tat-3 ta' Ottubru 2018, il-Kummissjoni kkonfermat l-intenzjoni tagħha li tuża t-Turkija bħala l-pajjiż rappreżentattiv potenzjali u talbet li jitressqu kummenti. Sussegwentement, ma wasal l-ebda kumment f'dan l-aspett lanqas.

3.3.2.2. Livell ta' żvilupp ekonomiku simili għar-RPĊ

(116) It-Turkija titqies mill-Bank Dinji bħala pajjiż li għandu livell ta' żvilupp ekonomiku simili għar-RPĊ, jiġifieri dan il-pajjiż jiġi kklassifikat bħala pajjiż b'“introjtu medju għoli” fuq il-bażi tal-introjtu nazzjonali gross (“ING”) (70), b'mod simili għar-RPĊ.

3.3.2.3. Il-produzzjoni tal-prodott taħt rieżami fil-pajjiż rappreżentattiv

(117) Fin-Nota tad-19 ta' April 2018, il-Kummissjoni indikat li kienet identifikat produttur tal-prodott taħt rieżami fit-Turkija, Sedat Tahir A.Ș. Il-partijiet interessati kienu mistiedna jikkummentaw u jipproponu produtturi oħra f'pajjiżi rappreżentattivi oħra li kienu jissodisfaw il-kriterji tal-Artikolu 2(6a)(a), l-ewwel inċiż tar-Regolament bażiku. Ma wasal l-ebda kumment jew proposta, la dwar l-adegwatezza tal-pajjiż rappreżentattiv, u lanqas biex jiġu ssuġġeriti pajjiżi oħra għajr it-Turkija bħala pajjiżi rappreżentattivi.

3.3.2.4. Id-disponibbiltà tad-data pubblika rilevanti fil-pajjiż rappreżentattiv

(118) Fin-Nota tat-19 ta' April 2018, il-Kummissjoni indikat li kemm il-materja prima ewlenija tal-input (jiġifieri l-foil tal-aluminju f'hekk imsejħa rombli jumbo ta' piż ta' mhux aktar minn 10 kg) kif ukoll il-prodott taħt rieżami (jiġifieri l-foil tal-aluminju f'rombli żgħar ta' piż ta' mhux aktar minn 10 kg) jiġu kklassifikat fl-istess kodiċijiet tas-SA, jiġifieri 7607 11 u 7607 19. Sabiex tiġi żgurata l-identifikazzjoni korretta tal-materjal tal-input, il-pajjiżi li jkomplu jagħmlu distinzjoni bejn il-materjal ewlieni tal-input u l-prodott taħt rieżami biss jistgħu jitqiesu bħala pajjiżi rappreżentattivi xierqa sabiex jiġi kkalkolat b'mod xieraq il-valur normali. F'dan l-istadju, kien meqjus li fit-Turkija biss il-materjal ewlieni tal-input jiġi kklassifikat f'kodiċijiet differenti mill-prodott taħt rieżami u li huwa disponibbli sett komplut ta' data pubblika.

(119) Il-partijiet interessati kienu mistiedna jikkummentaw dwar l-adegwatezza tat-Turkija, fost oħrajn, skont il-kriterji t'hawn fuq. Ma wasal l-ebda kumment.

(a) Id-data dwar il-fatturi tal-produzzjoni

(120) Fir-rigward tat-Turkija, id-data tal-importazzjoni fir-rigward tal-materja prima ewlenija li ntużat fil-produzzjoni tal-prodott taħt rieżami kienet faċilment disponibbli fi Global Trade Atlas, filwaqt li d-data dwar fatturi importanti oħra tal-produzzjoni, bħall-kostijiet lavorattivi u tal-elettriku, kienet ukoll faċilment disponibbli mis-sit web tal-Istitut Statistiku tat-Turkija.

(b) Id-data finanzjarja (spejjeż ġenerali tal-manifattura, SG&A u profitti)

(121) L-investigazzjoni wriet li d-data finanzjarja hija disponibbli pubblikament għall-produttur Tork, Sedat Tahir A.Ș., għas-sena 2017.

3.3.2.5. Konklużjoni

(122) Skont l-Artikolu 2(6a)(a), l-ewwel inċiż tar-Regolament bażiku, l-objettiv huwa li f'pajjiż rappreżentattiv possibbli, jinstabu l-fatturi mhux distorti korrispondenti kollha tal-produzzjoni jew kemm jista' jkun fatturi li ntużaw mill-produtturi Ċiniżi kooperattivi u l-ammonti kollha possibbli mhux distorti għall-ispejjeż ġenerali tal-manifattura, l-SG&A u l-profitti.

(123) Fid-dawl tal-analiżi t'hawn fuq, it-Turkija ssodisfat il-kriterji kollha stabbiliti fl-Artikolu 2(6a)(a), l-ewwel inċiż tar-Regolament bażiku, sabiex titqies bħala pajjiż rappreżentattiv xieraq. B'mod partikolari, it-Turkija kellha l-produzzjoni tal-prodott taħt rieżami u sett komplut ta' data disponibbli għall-fatturi kollha tal-produzzjoni, l-ispejjeż ġenerali tal-manifattura, l-SG&A u l-profitt.

(124) Wara li ġie stabbilit li f'dan il-każ, it-Turkija hija pajjiż rappreżentattiv xieraq, ma kien hemm l-ebda ħtieġa li jiġi analizzat aktar il-livell ta' protezzjoni soċjali u ambjentali fit-Turkija.

3.3.3. Il-kostijiet ġenerali tal-manifattura, l-SG&A u l-profitti

(125) Skont l-Artikolu 2(6a)(a), ir-raba' paragrafu tar-Regolament bażiku, “il-valur normali mfassal għandu jinkludi ammont mhux distort u raġonevoli għall-kostijiet u għall-profitti amministrattivi, tal-bejgħ u ġenerali”.

(126) Kif imsemmi fil-premessi (28) sa (31), il-Kummissjoni indikat li hija kienet identifikat produttur, Sedat Tahir A.S., li r-rapporti finanzjarji tagħha kienu disponibbli għall-pubbliku u li kienet qed tipproduċi l-prodott taħt rieżami fil-pajjiż rappreżentattiv prospettiv. Hija indikat ukoll li kellha l-ħsieb li tuża ċ-ċifri tar-Rapport tal-Introjtu ta' Sedat Tahir A.Ș. għall-2017 bħala bażi għall-istabbiliment tal-SG&A u l-perċentwali tal-profitt sabiex jitfassal il-valur normali. Ma wasal l-ebda kumment f'dan l-aspett fi żmien l-iskadenza ta' 10 ijiem li ġiet stipulata.

(127) L-ispejjeż ġenerali tal-manifattura ma jiġux identifikati b'mod separat fiċ-ċifri tar-Rapport tal-Introjtu disponibbli ta' Sedat Tahir A.Ș. u għalhekk, il-Kummissjoni qieset li dawn jiġu inklużi fil-kost tal-oġġetti mibjugħa jew fil-kost tal-manifattura.

(128) Il-Kummissjoni mbagħad użat iċ-ċifri tar-Rapport tal-Introjtu ta' Sedat Tahir A.Ș. għall-2017 bħala bażi għall-istabbiliment tal-SG&A u l-perċentwali tal-profitt tal-kost tal-manifattura li għandhom jiġu applikati għall-kost imfassal tal-manifattura sabiex jinbena l-valur normali mfassal.

3.3.4. Is-sorsi li ntużaw biex jiġu stabbiliti kostijiet mingħajr distorsjoni

(129) Skont l-Artikolu 2(6a)(a) tar-Regolament bażiku, “il-valur normali għandu jiġi kkalkolat esklussivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta' riferiment mingħajr distorsjoni” u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti”.

(130) Fin-Nota tad-19 ta' April 2018, il-Kummissjoni ddikjarat li kellha l-ħsieb li tuża l-bażi tad-data ta' Global Trade Atlas (“GTA”) sabiex tistabbilixxi l-kostijiet mingħajr distorsjoni għall-ewwel ħames materji primi tal-input identifikati fit-tabella 1 t'hawn taħt. Il-Kummissjoni ddikjarat ukoll li hija kellha l-ħsieb li tuża l-Istitut Statistiku tat-Turkija bħala s-sors tal-kostijiet lavorattivi u l-kostijiet tal-elettriku. Hija ddikjarat ukoll li kellha l-għan li tuża l-bażi tad-data ta' Orbis bħala s-sors tar-rapporti finanzjarji disponibbli għall-pubbliku sabiex tistabbilixxi ammont reġonevoli għall-kostijiet amministrattivi, tal-bejgħ u ġenerali u għall-profitti.

3.3.4.1. Il-fatturi tal-produzzjoni

(131) Kif diġà ġie ddikjarat fil-premessa (28), fin-Nota tad-19 ta' April 2018, il-Kummissjoni stabbilixxiet lista inizjali tal-fatturi tal-produzzjoni u tas-sorsi Torok maħsuba li jintużaw għall-fatturi kollha tal-produzzjoni bħall-materjali, l-enerġija u l-manodopera użati fil-produzzjoni tal-prodott taħt rieżami.

(132) Minħabba n-nuqqas ta' kooperazzjoni mill-produtturi esportaturi, il-Kummissjoni użat il-kwantitajiet tal-konsum tad-diversi fatturi tal-produzzjoni, li ntużaw fil-produzzjoni tal-prodott taħt rieżami, li nkisbu minn produttur kbir tal-Unjoni inkluż fil-kampjun u applikathom għall-kostijiet tal-unità Torok li nkisbu mid-diversi sorsi li ġew indikati fil-premessi minn (130) sa (144) għall-fatturi differenti tal-produzzjoni li ntużaw biex jiġi prodott il-prodott taħt rieżami, sabiex jiġi stabbilit il-Kost tal-Produzzjoni. Fil-fatt, abbażi tal-informazzjoni disponibbli mill-investigazzjoni oriġinali, il-proċess tal-produzzjoni tal-produtturi esportaturi Ċiniżi u l-materjali użati jidher li huwa identiku bħal dak li ġie pprovdut mill-produttur tal-Unjoni inkwistjoni.

(133) Meta titqies l-informazzjoni kollha li ġiet ippreżentata mill-partijiet interessati u r-riżultati taż-żjara ta' verifika fil-bini ta' wieħed mill-applikanti, meta kien applikabbli, ġew identifikati l-fatturi li ġejjin tal-produzzjoni, il-kodiċijiet tas-SA, u l-kodiċijiet tariffarji bi 12-il numru tat-Turkija. Tabella 1 Fattur tal-produzzjoni Kodiċi tariffarja Valur tal-importazzjoni tal-unità Foil tal-aluminju, mingħajr rinforz, irrumblati iżda mhux maħduma aktar (rombli jumbo) 7607 11 19 00 11 7607 11 19 00 12 EUR 3,83/kg Kaxxa kkulurita/kaxxa tal-kartun għal romblu wieħed 4819 20 EUR 3,20/kg Qalba tal-karta 4822 90 EUR 1,25/kg Imballaġġ estern li jintuża biex jiġu ppakkjati 24 romblu 4819 20 EUR 3,20/kg Manodopera (manodopera diretta u indiretta), Pagi fis-settur tal-manifattura [mhux applikabbli] EUR 8,15/Siegħa ta' xogħol Elettriku [mhux applikabbli] EUR 0,06/kWh

3.3.4.2. Materjali

(134) Fir-rigward tal-foil tal-aluminju, l-applikanti indikaw li l-materja prima standard li tintuża hija l-foil tal-aluminju, mingħajr rinforz, irrumblati iżda mhux maħduma aktar, li jaqgħu taħt il-kodiċi HS 7607 11. Dan ġie appoġġjat minn tnejn mill-erba' produtturi Ċiniżi li pprovdew tweġibiet għall-Anness III tan-Notifika ta' Bidu. Wieħed mill-applikanti pprovda informazzjoni ulterjuri li l-kodiċijiet tariffarji bi 12-il numru tat-Turkija għal rombli jumbo huma 7607 11 19 00 11 u 7607 11 19 00 12. Fin-nuqqas ta' informazzjoni ulterjuri mill-produtturi Ċiniżi u kummenti minn partijiet interessati oħra, il-Kummissjoni ddeċidiet li tuża l-kodiċijiet tariffarji bi 12-il numru sabiex jitfassal il-valur normali.

(135) Fir-rigward tal-kaxxa tal-kulur/kaxxa tal-kartun għal romblu wieħed, l-applikanti indikaw li l-kodiċi HS applikabbli kien 4819 10, filwaqt li produttur Ċiniż wieħed indika li l-kodiċi HS applikabbli huwa 4819 20. Il-kodiċi HS 4819 10 jinkludi “…kaxxi ta' karta jew kartun immewwġin”, filwaqt li l-kodiċi 4819 20 jinkludi “...kaxxi ta' karta jew kartun mhux immewwġin”. Peress li l-kaxxi applikabbli mhumiex immewwġin, il-Kummissjoni ddeċidiet li teżamina l-kodiċi HS 4819 20. In-nomenklatura Torka ġiet eżaminata f'livell aktar dettaljat f'dan il-kodiċi HS, iżda ma ġiet iddeterminata l-ebda deskrizzjoni xierqa aktar preċiża. Għalhekk, il-Kummissjoni ddeċidiet li tuża l-livell tal-kodiċi HS b'6 ċifri sabiex tistabbilixxi l-kost ta' dak l-element tal-kost tal-produzzjoni li għandu jintuża biex jitfassal il-valur normali.

(136) Fir-rigward tal-qalba tal-karta, l-applikanti indikaw l-istess kodiċi HS 4819 10 anki għall-kaxxa tal-kulur/kaxxa tal-kartun. Bħala reviżjoni tad-deskrizzjoni tagħha, il-Kummissjoni kkonkludiet li l-prodott għandu jiġi kklassifikat bħala “irkiekel oħrajn tal-kartun”, taħt il-kodiċi HS 4822 90. In-nomenklatura Torka ġiet eżaminata f'livell aktar dettaljat f'dak il-kodiċi HS, iżda ma ġiet iddeterminata l-ebda deskrizzjoni xierqa aktar preċiża, u għalhekk il-Kummissjoni ddeċidiet li tuża l-livell tal-kodiċi HS 4822 90 b'6 numri sabiex tistabbilixxi l-kost ta' dak l-element tal-kost tal-produzzjoni li għandu jintuża għat-tfassil tal-valur normali.

(137) Wieħed mill-applikanti pprovda informazzjoni li jeħtieġ li jiġi inkluż imballaġġ estern (li jintuża biex jiġu ppakkjati 24 romblu ta' foil tal-aluminju) bħala fattur tal-produzzjoni. Bħala reviżjoni tad-deskrizzjoni tagħha, il-Kummissjoni kkonkludiet li l-prodott għandu jiġi kklassifikat ukoll taħt il-kodiċi HS 4819 20. In-nomenklatura Torka ġiet eżaminata f'livell aktar dettaljat f'dak il-kodiċi HS, iżda ma ġiet iddeterminata l-ebda deskrizzjoni xierqa aktar preċiża, u għalhekk il-Kummissjoni ddeċidiet li tuża l-livell tal-kodiċi HS 4819 20 b'6 numri sabiex tistabbilixxi l-kost ta' dak l-element tal-kost tal-produzzjoni li għandu jintuża għat-tfassil tal-valur normali.

(138) Fil-każ tal-foil tal-aluminju, il-Kummissjoni ħadet il-valur tal-importazzjoni f'EUR u l-kwantità f'kilogrammi mill-bqija tad-dinja, eskluża r-RPĊ, għat-Turkija, fis-sena 2017, għall-kodiċijiet tariffarji tat-Turkija 7607 11 19 00 11 u 7607 11 19 00 12. Abbażi ta' dawn iċ-ċifri, il-Kummissjoni mbagħad ikkalkolat il-valur medju ponderat tal-importazzjoni f'Euro għal kull kg għar-rombli jumbo tal-aluminju, li għandu jintuża bħala l-kost tal-materja prima rilevanti fil-kost tal-produzzjoni.

(139) Fir-rigward tal-kaxxa tal-kulur/kaxxa tal-kartun u fir-rigward tal-imballaġġ estern, il-Kummissjoni ħadet il-valur tal-importazzjoni f'EUR u l-kwantità f'kilogrammi mill-bqija tad-dinja, eskluża r-RPĊ, għat-Turkija fis-sena 2017 għall-kodiċi HS 4819 20. Abbażi ta' dawk iċ-ċifri, il-Kummissjoni mbagħad ikkalkolat il-valur medju ponderat tal-importazzjoni f'EUR għal kull kg għall-kaxxa tal-kulur/kaxxa tal-kartun u għall-imballaġġ estern li għandhom jintużaw bħala l-kostijiet tal-materja prima rilevanti fil-kost tal-produzzjoni.

(140) Fil-każ tal-qalba tal-karta, il-Kummissjoni ħadet il-valur tal-importazzjoni f'EUR u l-kwantità f'kilogrammi mill-bqija tad-dinja, eskluża r-RPĊ, għat-Turkija, fis-sena 2017, għall-kodiċi HS 4822 90. Abbażi ta' dawn iċ-ċifri, il-Kummissjoni mbagħad ikkalkolat il-valur medju ponderat tal-importazzjoni f'Euro għal kull kg għall-qalba tal-karta, li għandu jintuża bħala l-kost tal-materja prima rilevanti fil-kost tal-produzzjoni.

(141) Fir-rigward tal-iskart tal-foil tal-aluminju, skont wieħed mill-applikanti, l-iskart jista' jitqies li huwa żero u għalhekk, l-ebda valur ma għandu jkun inkluż fil-kost imfassal tal-produzzjoni għall-iskart. Fin-nuqqas ta' kwalunkwe kumment ieħor, il-Kummissjoni ddeċidiet li tadotta dak l-approċċ.

(142) Sabiex jiġi stabbilit il-prezz mhux distort tal-materja prima kif jasal fil-fabbrika tal-produttur esportatur, il-Kummissjoni qieset jekk huwiex xieraq li żżid id-dazju tal-importazzjoni tal-pajjiż rappreżentattiv, it-Turkija, u l-kostijiet għat-trasport domestiku tal-materjali mal-prezz tal-importazzjoni. Il-Kummissjoni stabbilixxiet li t-Turkija ma applikatx dazju tal-importazzjoni fuq l-importazzjonijiet tal-materja prima ewlenija, il-foil tal-aluminju f'rombli jumbo, mill-pajjiżi għajr mir-RPĊ, li minnhom ġew ipprovduti l-biċċa l-kbira tal-importazzjonijiet. F'dak li jirrigwarda t-trasport domestiku tal-materjali, peress li l-ebda produttur Ċiniż ma kkoopera, tali informazzjoni mhix disponibbli. Madankollu, kif indikat fil-premessa (153), il-valur normali ma kienx aġġustat għal tali dazji tal-importazzjoni u l-kostijiet tat-trasport diġà juru li l-bejgħ għall-esportazzjoni huma l-oġġett ta' dumping f'livelli għoljin ħafna. Għalhekk, eżami tal-kostijiet tat-trasport domestiku tal-materjali u tad-dazji tal-importazzjoni, bil-konsegwenza li l-valur normali jkun jeħtieġ li jiġi aġġustat 'il fuq għal tali kostijiet, seta' jwassal biss għal żieda fil-valur normali, u għalhekk fil-marġni tad-dumping. Fid-dawl ta' dan ta' hawn fuq, f'dan il-każ il-Kummissjoni ma qisitx li kellha taġġusta l-kostijiet tal-materja prima għad-dazju tal-importazzjoni u għall-kostijiet tat-trasport domestiku.

3.3.4.3. Manodopera

(143) Fir-rigward tal-kostijiet lavorattivi, fin-Nota tagħha tat-3 ta' Ottubru 2018, il-Kummissjoni indikat li kellha l-ħsieb li tuża d-data ppubblikata mill-Istitut Statistiku tat-Turkija. B'mod partikolari, il-Kummissjoni indikat li kellha l-ħsieb li tuża l-kostijiet lavorattivi ta' kull siegħa fis-settur tal-manifattur għall-2016, għall-attività ekonomika C.24 (il-manifattura tal-metalli bażiċi (71)) skont in-NACE Rev.2 (72), li hija l-aktar statistika riċenti disponibbli (73). Din kompliet tindika li l-valuri jkunu aġġustati b'mod xieraq skont l-inflazzjoni permezz tal-indiċi tal-prezzijiet tal-produtturi domestiċi (74) li ġie ppubblikat mill-Istitut Statistiku tat-Turkija. Fin-nuqqas ta' kwalunkwe kumment, il-Kummissjoni adottat dak l-approċċ.

3.3.4.4. Elettriku

(144) Fir-rigward tal-kostijiet tal-elettriku, fin-Nota tagħha tat-3 ta' Ottubru 2018, fin-nuqqas ta' informazzjoni dwar il-livelli ta' konsum fir-RPĊ, il-Kummissjoni indikat li kellha l-ħsieb li tapplika l-prezz medju tal-unità tal-elettriku għall-utenti industrijali, li ġie pprovdut fi stqarrija għall-istampa maħruġa mill-Istitut Statistiku tat-Turkija (75). Fin-nuqqas ta' kwalunkwe kumment, il-Kummissjoni adottat dak l-approċċ.

3.3.5. Kalkoli

(145) Sabiex jiġi stabbilit il-valur normali mfassal, il-Kummissjoni segwiet iż-żewġ passi li ġejjin.

(146) L-ewwel nett, il-Kummissjoni stabbiliet il-kostijiet mingħajr distorsjoni tal-manifattura. Fin-nuqqas ta' kooperazzjoni mill-produtturi esportaturi, il-Kummissjoni mbagħad immultiplikat il-fatturi tal-użu li ġew osservati fil-livell tal-proċess tal-produzzjoni ta' wieħed mill-applikanti għall-materjali, il-manodopera u l-enerġija bil-kostijiet mingħajr distorsjoni għal kull unità li ġew osservati fil-pajjiż rappreżentattiv, it-Turkija.

(147) It-tieni, il-Kummissjoni applikat il-kostijiet ġenerali tal-manifattura, l-SG&A u l-profitt ta' Sedat Tahir A.Ș. mal-kostijiet tal-manifattura identifikati hawn fuq. Dawn ġew identifikati abbażi tar-rapport annwali tal-2017 ta' Sedat Tahir A.Ș.

(148) Fuq dik il-bażi, il-Kummissjoni fasslet il-valur normali għal kull tip ta' prodott fuq bażi ta' kif joħroġ mill-fabbrika, f'konformità mal-Artikolu 2(6a)(a) tar-Regolament bażiku. Minħabba l-fatt li l-ebda produttur esportatur ma kkoopera, il-valur normali kien stabbilit fuq bażi tal-pajjiż kollu u mhux għal kull esportatur u produttur b'mod separat.

3.4. Prezz tal-esportazzjoni

(149) Kif imsemmi fil-premessa (21), il-Kummissjoni ma rċeviet l-ebda tweġiba għall-kwestjonarji mill-produtturi fir-RPĊ. Għalhekk, il-Kummissjoni stabbilixxiet prezz medju ponderat wieħed tal-esportazzjoni għat-tipi kollha ta' foil tal-aluminju tad-djar abbażi tal-istatistika dwar l-importazzjoni tal-Eurostat (“COMEXT”).

3.5. Paragun

(150) Il-Kummissjoni qabblet il-valur normali u l-prezz tal-esportazzjoni fuq bażi ta' kif joħroġ mill-fabbrika.

(151) Fejn iġġustifikat mill-ħtieġa li jiġi żgurat paragun ġust, il-Kummissjoni aġġustat il-valur normali u l-prezz tal-esportazzjoni għal differenzi li jaffettwaw il-prezzijiet u l-komparabbiltà tal-prezzijiet, f'konformità mal-Artikolu 2(10) tar-Regolament bażiku. Sar aġġustament 'il fuq ta' 2 % għall-valur normali għall-kostijiet tal-VAT mhux rimborżabbli, u sar aġġustament 'l isfel ta' 1 % - 3 % għall-prezz tal-esportazzjoni għall-kostijiet tal-merkanzija internazzjonali, tal-assigurazzjoni u tat-trasport domestiku.

3.6. Marġni tad-dumping

(152) Il-Kummissjoni qabblet il-valur normali medju ponderat tal-prodott simili mal-prezz medju ponderat tal-prezzijiet tal-esportazzjonijiet kollha lejn l-Unjoni, f'konformità mal-Artikoli 2(11) u (12) tar-Regolament bażiku.

(153) Fuq din il-bażi, il-Kummissjoni sabet marġni ta' dumping, espress bħala perċentwal tal-prezz CIF fil-fruntiera tal-Unjoni bid-dazju mhux imħallas, f'livell ta' aktar minn 150 %. Għalhekk, il-Kummissjoni kkonkludiet li d-dumping tkompla matul il-perjodu ta' investigazzjoni tar-rieżami.

3.7. Probabbiltà tal-kontinwazzjoni ta' dumping f'każ li l-miżuri jiġu rrevokati

(154) Wara li rriżulta dumping matul il-perjodu ta' investigazzjoni tar-rieżami, il-Kummissjoni analizzat jekk kienx hemm probabbiltà ta' kontinwazzjoni ta' dumping f'każ li l-miżuri jiġu rrevokati.

(155) Bħala konsegwenza tan-nuqqas ta' kooperazzjoni tal-produtturi mir-RPĊ, dan l-eżami kien ibbażat fuq l-informazzjoni li kienet disponibbli għall-Kummissjoni, jiġifieri, l-informazzjoni li ġiet ipprovduta għal rieżami u informazzjoni minn sorsi disponibbli indipendenti oħra, bħal statistika uffiċjali dwar l-importazzjoni u informazzjoni miksuba minn partijiet interessati matul l-investigazzjoni.

(156) Sabiex jiġi eżaminat l-iżvilupp probabbli tal-importazzjonijiet f'każ li l-miżuri jiġu rrevokati, il-Kummissjoni analizzat il-kapaċità żejda fir-RPĊ u l-attraenza tas-suq tal-Unjoni.

3.7.1. Kapaċità żejda fir-RPĊ

(157) Fit-talba għal rieżami, l-applikanti fakkru li r-rombli jumbo tal-aluminju jeħtieġ biss li jiġu maqtugħin biex isiru l-prodott taħt rieżami, għalhekk il-kapaċità Ċiniża żejda għar-rombli jumbo tal-aluminju hija rilevanti biex tiġi ddeterminata l-kapaċità żejda għall-prodott taħt rieżami.

(158) Kif issemma fit-talba għal rieżami, fir-Regolament ta' Implimentazzjoni tal-Kummissjoni tas-17 ta' Diċembru 2015 li testendi miżuri anti-dumping fuq ir-rombli jumbo tal-foil tal-aluminju wara rieżami ta' skadenza (76), ġie stmat li l-kapaċità tal-produzzjoni Ċiniża għat-tipi kollha ta' foil tal-aluminju kienet 450 000 tunnellata akbar mill-konsum domestiku totali Ċiniż. Ġie stmat ukoll li din il-kapaċità tal-produzzjoni żdiedet minn 2,5 miljun tunnellata fl-2014 għal 2,8 miljun tunnellata fl-2018, filwaqt li ż-żieda fil-konsum domestiku x'aktarx ma tkunx biżżejjed biex tassorbi ż-żieda fil-kapaċità (77). Il-konsum tal-Unjoni tal-prodott taħt rieżami huwa madwar 85 600 tunnellata.

(159) Fid-determinazzjoni finali fl-investigazzjonijiet anti-dumping u kumpensatorji dwar ir-rombli jumbo tal-foil tal-aluminju, abbażi ta' tweġibiet mill-esportaturi u mill-produtturi fir-RPĊ, il-Kummissjoni Internazzjonali tal-Kummerċ tal-Istati Uniti pprevediet il-kapaċità żejda tal-foil tal-aluminju fir-RPĊ għall-2017 u għall-2018 ta' 161 233 tunnellata u 157 305 tunnellati rispettivament (78), b'hekk qabżet b'mod sinifikanti d-domanda tal-UE.

(160) Barra minn hekk, it-tweġibiet li waslu mill-erba' gruppi ta' produtturi fir-RPĊ li ppreżentaw tweġibiet fil-kampjun, ikkonfermaw li dawn għandhom kapaċità żejda ta' madwar 25 % bħala medja.

(161) Abbażi ta' dan, il-Kummissjoni sabet li hemm kapaċitajiet żejda sostanzjali disponibbli fir-RPĊ u, bħala konsegwenza, hemm probabbiltà kbira li l-volumi tal-importazzjoni se jiżdiedu b'mod sinifikanti u jeżerċitaw pressjoni akbar fuq il-prezzijiet, fil-każ li l-miżuri anti-dumping jiġu rrevokati.

(162) L-informazzjoni pprovduta mill-applikanti f'dan ir-rigward ma ġietx ikkontestata mill-partijiet interessati. Il-Kummissjoni ma sabet l-ebda evidenza li kkontradixxiet din l-informazzjoni.

3.7.2. L-attraenza tas-suq tal-Unjoni

(163) Sabiex jiġi stabbilit l-iżvilupp possibbli tal-importazzjonijiet f'każ li l-miżuri jiġu revokati, il-Kummissjoni qieset l-attrattività tas-suq tal-Unjoni f'dak li għandu x'jaqsam mal-prezzijiet.

(164) F'dan ir-rigward, analiżi tal-istatistika dwar il-prezz tal-esportazzjoni Ċiniż mhijiex utli, peress li kemm il-materja prima kif ukoll il-prodott lest huma rrapportati taħt l-istess kodiċijiet tas-SA fir-RPĊ.

(165) Madankollu, analiżi tat-tweġibiet fil-kampjun ipprovduta mill-produtturi Ċiniżi turi li – bħala medja – dawn jitolbu prezzijiet ogħla lis-suq tal-UE milli lil swieq ta' pajjiżi terzi oħra u lis-suq domestiku, minkejja l-miżuri li hemm fis-seħħ. Fil-fatt, bħala medja, il-prezzijiet lis-suq tal-UE kienu 5 % - 10 % ogħla mill-prezzijiet lil pajjiżi terzi oħra, u bħala medja 20 % - 25 % ogħla mill-prezzijiet fis-suq domestiku.

(166) Kif indikat fit-talba għal rieżami, kemm it-Turkija kif ukoll l-Indja applikaw miżuri anti-dumping kontra l-foil tal-aluminju mir-RPĊ mill-2014 u mill-2017 rispettivament. F'każ li l-miżuri tal-UE fuq il-foil tal-aluminju tad-djar jitħallew jiskadu, l-eżistenza ta' miżuri fil-konfront tal-importazzjonijiet lejn dawn is-swieq u l-attraenza tas-suq tal-UE f'termini tal-prezz iżidu ħafna l-probabbiltà ta' ridirezzjoni tal-bejgħ lejn is-suq tal-UE.

(167) Il-volumi sinifikanti tal-esportazzjoni u l-ishma mis-suq mir-RPĊ matul il-perjodu ta' investigazzjoni oriġinali (12 994 tunnellata, 13,4 %) u l-esportazzjoni kontinwa tal-prodott taħt rieżami mir-RPĊ lejn is-suq tal-Unjoni matul il-perjodu kkunsidrat (1 519-il tunnellata, 1,8 %), jippermettu lill-Kummissjoni biex tikkonkludi li s-suq tal-Unjoni huwa attraenti għall-produtturi tal-prodott taħt rieżami fir-RPĊ.

(168) Konsegwentement, f'każ li l-miżuri jitħallew jiskadu, l-importazzjonijiet mir-RPĊ lejn l-Unjoni x'aktarx jiżdiedu b'mod sinifikanti fi prezzijiet li huma l-oġġett ta' dumping.

3.7.3. Konklużjoni dwar il-probabbiltà tal-kontinwazzjoni ta' dumping

(169) Abbażi ta' dan t'hawn fuq, b'mod partikolari minħabba l-marġni ta' dumping stabbilit fil-perjodu ta' investigazzjoni tar-rieżami, il-kapaċità żejda sinifikanti disponibbli fir-RPĊ, u l-attraenza tas-suq tal-Unjoni, il-Kummissjoni tistenna li t-tneħħija tal-miżuri x'aktarx tirriżulta f'kontinwazzjoni ta' dumping, u li l-esportazzjonijiet li huma l-oġġett ta' dumping se jidħlu fis-suq tal-Unjoni fi kwantitajiet sinifikanti. Għalhekk huwa kkunsidrat li hemm probabbiltà ta' kontinwazzjoni ta' dumping f'każ li l-miżuri anti-dumping attwali jitħallew jiskadu.

3.7.4. Il-probabbiltà ta' rikorrenza tad-dumping

(170) L-investigazzjoni wriet li matul il-perjodu ta' investigazzjoni tar-rieżami l-importazzjonijiet Ċiniżi komplew jidħlu fis-suq tal-Unjoni bi prezzijiet li huma l-oġġett ta' dumping. Minkejja l-volumi tal-importazzjoni relattivament baxxi meta mqabbla mal-konsum tal-Unjoni, il-marġni tad-dumping huma kkonfermati bl-analiżi tal-prezzijiet tal-esportazzjoni lejn pajjiżi terzi oħra, li jidhru li huma saħansitra aktar baxxi, kif deskritt fil-premssa (165). Fid-dawl tal-elementi eżaminati fit-taqsimiet 3.7.1 u 3.7.2, il-Kummissjoni kkonkludiet ukoll li hemm probabbiltà kbira li l-produtturi Ċiniżi jesportaw kwantititajiet sinifikanti ta' foil tal-aluminju tad-djar lejn l-Unjoni bi prezzijiet li huma l-oġġett ta' dumping, f'każ li l-miżuri jiskadu. Għaldaqstant, hemm evidenza ta' probabbiltà ta' rikorrenza ta' dumping u, f'kull każ, ta' probabbiltà ta' rikorrenza ta' dumping jekk il-miżuri jiskadu.

4. IL-PROBABBILTÀ TA' KONTINWAZZJONI JEW TA' RIKORRENZA TA' ĦSARA

4.1. Id-definizzjoni tal-industrija tal-Unjoni u tal-produzzjoni tal-Unjoni

(171) Matul il-perjodu ta' investigazzjoni tar-rieżami, il-prodott simili kien prodott minn 20 produttur magħrufa fl-Unjoni. Huma jikkostitwixxu l-“industrija tal-Unjoni” skont it-tifsira tal-Artikolu 4(1) tar-Regolament bażiku.

4.2. Kummenti preliminari

(172) Il-Kummissjoni vvalutat il-ħsara abbażi tax-xejriet fir-rigward tal-produzzjoni, il-kapaċità tal-produzzjoni, l-użu tal-kapaċità, il-bejgħ, is-sehem mis-suq, l-impjiegi, il-produttività u t-tkabbir, li hija ġabret fil-livell tal-industrija totali tal-Unjoni u xejriet fir-rigward tal-prezzijiet, il-profittabbiltà, il-fluss tal-flus, l-abbiltà li jżidu l-kapital u investimenti, l-istokks, ir-redditu fuq l-investiment u l-pagi, li hija ġabret fil-livell tal-produtturi tal-Unjoni inklużi fil-kampjun.

4.3. Il-konsum tal-Unjoni

(173) Il-Kummissjoni stabbilixxiet il-konsum ta-Unjoni billi żiedet flimkien il-volum tal-bejgħ fl-Unjoni mill-industrija tal-Unjoni u l-importazzjonijiet totali fl-Unjoni kif irrapportat mill-Eurostat.

(174) Il-konsum tal-Unjoni tal-prodott taħt rieżami żviluppa kif ġej: Tabella 2 Konsum tal-Unjoni (tunnellati) 2014 2015 2016 PIR Konsum totali 104 521 93 058 88 707 85 666 Indiċi (2014 = 100) 100 89 85 82 Sors: Eurostat, data ppreżentata mill-industrija tal-Unjoni u tweġibiet ivverifikati għall-kwestjonarji mill-produtturi tal-Unjoni inklużi fil-kampjun

(175) Il-konsum tal-Unjoni naqas gradwalment bi 18 % fil-perjodu kkunsidrat. Analiżi ta' sena b'sena turi dan it-tnaqqis gradwali matul il-perjodu, li kellu rata aktar mgħaġġla bejn l-2014 u l-2015 u mbagħad laħaq rata kostanti bejn l-2016 u l-perjodu ta' investigazzjoni tar-rieżami.

4.4. Importazzjonijiet mir-RPĊ

4.4.1. Volum u sehem mis-suq tal-importazzjonijiet mir-RPĊ

(176) Il-Kummissjoni stabbilixxiet il-volum tal-importazzjonijiet mir-RPĊ fl-Unjoni abbażi tad-data tal-Eurostat fil-livell tat-TARIC u s-sehem mis-suq tal-importazzjonijiet billi qabblet dawn il-volumi tal-importazzjonijiet mal-konsum tal-Unjoni kif jidher fit-Tabella 2.

(177) Is-sehem tas-suq u l-importazzjonijiet mir-RPĊ żviluppaw kif ġej: Tabella 3 Volum tal-importazzjoni u s-sehem mis-suq 2014 2015 2016 PIR Volum tal-importazzjonijiet mir-RPĊ (tunnellati) 3 510 2 549 2 650 1 519 Indiċi (2014 = 100) 100 73 75 43 Sehem mis-suq tal-importazzjonijiet mir-RPĊ (%) 3,4 2,7 3,0 1,8 Indiċi (2014 = 100) 100 82 89 53 Sors: Eurostat

(178) L-importazzjonijiet mir-RPĊ laħqu l-ogħla livell tagħhom fl-2014, bi tnaqqis sinifikanti fl-2015, irkupru żgħir fl-2016 u tnaqqis sinifikanti ieħor fil-perjodu ta' investigazzjoni tar-rieżami, li rriżultaw fi tnaqqis ġenerali ta' 57 % matul il-perjodu kkunsidrat. Is-sehem mis-suq tal-importazzjonijiet naqas minn 3,4 % għal 1,8 % matul il-perjodu ta' investigazzjoni tar-rieżami.

(179) Huwa rilevanti għall-analiżi tal-ħsara li jiġi nnutat li l-importazzjonijiet mir-RPĊ komplew jidħlu fl-Unjoni, b'dazji mħallsa, matul il-perjodu kkunsidrat.

4.4.2. Prezzijiet tal-importazzjonijiet mir-RPĊ

(180) Il-Kummissjoni użat il-prezzijiet tal-importazzjonijiet mir-RPĊ irrappurtati mill-Eurostat.

(181) Il-prezzijiet medji tal-importazzjonijiet mir-RPĊ lejn l-Unjoni żviluppaw kif ġej: Tabella 4 Prezzijiet tal-importazzjoni mir-RPĊ 2014 2015 2016 PIR Prezz medju tal-importazzjoni mir-RPĊ (EUR għal kull tunnellata) 2 340 2 934 2 827 2 413 Indiċi (2014 = 100) 100 125 121 103 Sors: Eurostat

(182) Il-prezzijiet medji tal-importazzjonijiet mir-RPĊ żdiedu b'25 % bejn l-2014 u l-2015, naqsu ftit fl-2016 u mbagħad naqsu kważi għal-livell tal-2014 fil-perjodu ta' investigazzjoni tar-rieżami.

(183) Matul il-perjodu kkunsidrat, il-prezzijiet tal-importazzjoni medji għal kull tunnellata mir-RPĊ baqgħu aktar baxxi b'mod sinifikanti kemm mill-prezz tal-bejgħ medju għal kull tunnellata kif ukoll mill-kost tal-produzzjoni medju għal kull tunnellata tal-industrija tal-Unjoni, kif irrapportat fit-Tabella 10.

4.4.3. It-twaqqigħ tal-prezz

(184) Il-Kummissjoni ddeterminat it-twaqqigħ tal-prezz matul il-perjodu ta' investigazzjoni tar-rieżami billi qabblet il-prezzijiet tal-bejgħ medji ponderati tal-produtturi tal-Unjoni inklużi fil-kampjun li ġew mitluba lil klijenti mhux relatati fis-suq tal-Unjoni, aġġustati għal livell ta' kif joħroġ mill-fabbrika, mad-data dwar il-prezz tal-importazzjoni mill-Eurostat għall-prodott taħt rieżami mir-RPĊ f'livell ta' CIF, aġġustat għal prezz tal-iżbark, li jinkludi ammont ta' dazju doganali konvenzjonali.

(185) Ir-riżultat tat-tqabbil kien espress bħala perċentwal tal-prezz medju tal-produtturi tal-Unjoni inklużi fil-kampjun matul il-perjodu ta' investigazzjoni tar-rieżami.

(186) Għall-importazzjonijiet mir-RPĊ, it-tqabbil wera twaqqigħ tal-prezz medju ta' 29,3 % fis-suq tal-Unjoni matul il-perjodu ta' investigazzjoni tar-rieżami.

4.5. Importazzjonijiet minn pajjiżi terzi għajr ir-RPĊ

(187) Il-volum tal-importazzjonijiet fl-Unjoni, kif ukoll is-sehem mis-suq u x-xejriet tal-prezzijiet għall-importazzjonijiet tal-prodott taħt rieżami minn pajjiżi terzi oħra jidhru fit-Tabella 5. Ix-xejriet tal-volum u tal-prezzijiet huma bbażati fuq id-data tal-Eurostat. Tabella 5 Importazzjonijiet minn pajjiżi terzi għajr ir-RPĊ 2014 2015 2016 PIR Volum ta' importazzjonijiet (tunnellati) 4 011 2 525 4 029 5 119 Indiċi (2014 = 100) 100 63 100 128 Sehem mis-suq (%) 3,8 2,7 4,5 6,0 Indiċi (2014 = 100) 100 71 118 156 Prezz medju tal-importazzjoni (EUR għal kull tunnellata) 2 621 2 685 2 653 2 888 Indiċi (2014 = 100) 100 102 101 110 Sors: Eurostat

(188) Il-volumi tal-importazzjoni minn pajjiżi terzi oħra varjaw matul il-perjodu kkunsidrat. Dawn naqsu b'37 % mill-2014 għall-2015, iżda mbagħad fil-perjodu ta' investigazzjoni tar-rieżami rduppjaw, fejn urew żieda ġenerali ta' 28 % matul il-perjodu kkunsidrat.

(189) Peress li l-konsum totali tal-Unjoni naqas matul il-perjodu kkunsidrat, din iż-żieda ssarrfet f'żieda tas-sehem mis-suq tal-importazzjonijiet minn pajjiżi terzi oħra matul l-istess perjodu minn 3,8 % fl-2014 għal 6,0 % matul il-perjodu ta' investigazzjoni tar-rieżami.

(190) Il-prezzijiet medji tal-importazzjonijiet minn pajjiżi terzi għajr ir-RPĊ żdiedu b'10 % matul il-perjodu kkunsidrat iżda baqgħu ferm aktar baxxi mil-livelli tal-prezzijiet tal-industrija tal-Unjoni, kif irrapportat fit-Tabella 10.

(191) Matul il-perjodu kkunsidrat, l-importazzjonijiet tal-prodott taħt rieżami minn pajjiżi terzi oħra primarjament kienu mit-Turkija, min-Norveġja u mit-Tajlandja.

(192) Fit-talba tagħhom għal rieżami, l-applikanti saħqu li l-importazzjonijiet min-Norveġja żdiedu b'mod konsiderevoli fil-perjodu kkunsidrat mingħajr ma kien hemm l-ebda produzzjoni tal-prodott taħt rieżami, skont l-għarfien tagħhom tas-suq. L-applikanti saħqu wkoll li qed isiru prattiki tat-trasbord tal-prodott taħt rieżami fit-Tajlandja u fl-Indoneżja u jissuspettaw li dawn il-prodotti joriġinaw fir-RPĊ.

(193) Il-Kummissjoni analizzat id-data tal-Eurostat fir-rigward tal-importazzjonijiet inkwistjoni. Il-volum tal-importazzjonijiet fl-Unjoni min-Norveġja, mit-Tajlandja u mill-Indoneżja żviluppaw kif ġej: Tabella 6 Importazzjonijiet min-Norveġja, mit-Tajlandja u mill-Indoneż